149.6 tan limau mandarin dari China dirampas
Oleh MOHAMAD FAIZAL HASHIM

27 Januari 2021, 4:28 pm
JOHOR BAHRU – Jabatan Perkhidmatan Kuarantin Dan Pemeriksaan Malaysia (Maqis) Johor merampas sebanyak 149.6 tan limau mandarin dari China yang bernilai RM531,525 di Pelabuhan Tanjung Pelepas (PTP), Gelang Patah, semalam.
Pengarah Maqis Johor, Nur Afifah A. Rahman berkata, perkara itu dibuat selepas pihaknya menahan enam kontena yang membawa limau mandarin dari negara republik itu.
Katanya, hasil pemeriksaan mendapati kesemua limau mandarin itu tidak mempunyai Sijil Perakuan 3P (Penggredan, Pembungkusan dan Pelabelan) oleh Lembaga Pemasaran Pertanian Persekutuan (FAMA).
“Hasil pemeriksaan lanjut menemui limau mandarin seberat kira-kira 149.6 tan dengan nilai RM531,525 tanpa Perakuan 3P yang dikeluarkan FAMA.
“Kesalahan adalah di bawah Seksyen 11(1) Akta Perkhidmatan Kuarantin dan Pemeriksaan Malaysia 2011 [Akta 728] yang boleh dihukum di bawah Seksyen 11(3) Akta yang sama,” katanya dalam kenyataan hari ini.
Nur Afifah berkata, pemandu kontena berusia 30 tahun itu dilepaskan setelah diambil keterangan pada pukul 4 petang.

“Pihak Maqis sentiasa komited menjalankan penguatkuasaan undang-undang dan akan terus diperkasakan lagi disemua pintu masuk negara bagi memastikan kawalan penyakit.
“Selain itu, jaminan keselamatan makanan juga dititik beratkan agar terpelihara serta mematuhi syarat dan peraturan yang telah ditetapkan,” ujarnya.-K! ONLINE


15 Februari keputusan Najib gugur Sri Ram audit 1MDB
Oleh NUZULSHAM SHAMSUDDIN

27 Januari 2021, 4:24 pm
KUALA LUMPUR – Keputusan permohonan bekas Perdana Menteri Datuk Seri Najib Tun Razak untuk menggugurkan Datuk Seri Gopal Sri Ram daripada mengetuai pasukan pendakwaan dalam perbicaraan kesnya meminda laporan audit 1Malaysia Development Berhad (1MDB), akan diputuskan pada 15 Februari ini.
Hakim Mohamed Zaini Mazlan menetapkan tarikh itu selepas mendengar hujah kedua-dua belah pihak pada pendengaran permohonan kes itu di Mahkamah Tinggi di sini hari ini.
Terdahulu ketika prosiding, Timbalan Pendakwa Raya Ahmad Akram Gharib selaku responden berhujah bahawa pemohon iaitu Najib gagal menunjukkan bukti bahawa Sri Ram terlibat dalam kes siasatannya.
“Seperti timbalan pendakwa raya lain Sri Ram hanya menjalankan tugasnya berdasarkan kertas siasatan,” kata Ahmad Akram.
Sementara itu, peguam Tan Sri Muhammad Shafee Abdullah berhujah agar peguam terkemuka itu tidak lagi terlibat dalam pasukan pendakwaan dan perbicaraan diteruskan dengan diketuai oleh timbalan pendakwa raya yang lain.
“Pelantikan Sri Ram mengetuai pasukan pendakwaan mewujudkan konflik kepentingan dan situasi berat sebelah kerana bekas Hakim Mahkamah Persekutuan itu telah membuat andaian dan menentukan anak guamnya bersalah sebelum didakwa di mahkamah,” Ujar Muhammad Shafee.

Hujah Muhammad Shafee selain itu surat lantikan yang dikeluarkan kepada Sri Ram menimbulkan keraguan kerana Seksyen 376 Kanun Tatacara Jenayah yang disandarkan untuk melantik beliau sebenarnya diguna pakai untuk lantikan pendakwa raya secara tetap, bukan secara `Ad Hoc’.
Pada 12 Jun tahun lepas, Najib, 68, mengemukakan permohonan untuk menggugurkan Sri Ram, dengan disokong oleh dua afidavit yang difailkan oleh Najib dan bekas Peguam Negara, Tan Sri Mohamed Apandi Ali.
Dalam permohonannya, Najib memohon diisytiharkan bahawa wujud konflik kepentingan antara pelantikan Sri Ram sebagai TPR di bawah Seksyen 376(3) Kanun Prosedur Jenayah dan juga menjadi Peguam Bela dan Peguam Cara di Mahkamah Tinggi Malaya.
Mengikut pertuduhan, Najib didakwa menggunakan jawatannya bagi mengarahkan supaya Laporan Akhir Pengauditan 1MDB dipinda sebelum dibentangkan kepada Jawatankuasa Kira-kira Wang Negara (PAC).
Ia bagi mengelakkan sebarang tindakan terhadapnya, manakala bekas Ketua Pegawai Eksekutif 1MDB Arul Kanda Kandasamy didakwa bersubahat dengan Najib, meminda laporan itu untuk melindungi Najib daripada dikenakan tindakan. – K!ONLINE


Koperal polis marin didakwa atas 101 lagi tuduhan rasuah
Oleh SHAARANI ISMAIL

27 Januari 2021, 4:35 pm
IPOH – Anggota polis marin berpangkat koperal yang sebelum ini didakwa atas 43 tuduhan rasuah di Mahkamah Sesyen Ipoh semalam, didakwa atas 101 lagi pertuduhan rasuah di mahkamah sama hari ini membabitkan wang tunai berjumlah RM243,040 yang diterima antara tahun 2016-2019.
Zubairi Abd Mutalib, 60, yang bertugas sebagai ketua jentera bot ronda yang berpengkalan di Kampung Acheh Sitiawan bagaimanapun mengaku tidak bersalah atas semua pertuduhan dan minta dibicarakan selepas pertuduhan dibacakan di hadapan Hakim S. Indra Nehru.
Dia dituduh menerima wang tunai daripada tujuh individu berjumlah antara RM7,285 hingga RM123,390 antara Mei 2016 hingga Julai 2019.
Wang tunai itu diterima tertuduh sebagai dorongan untuk tidak melakukan suatu perbuatan perhubungan dengan hal ehwal prinsipalnya untuk tidak mengambil tindakan terhadap beberapa bot nelayan milik individu terbabit sepanjang tempoh itu.
Dia dituduh mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009 yang sabit kesalahan boleh dihukum penjara maksimum 20 tahun dan didenda lima kali ganda nilai suapan atau RM10,000 mengikut mana-mana yang lebih tinggi.
Zubairi turut didakwa dengan pertuduhan pilihan mengikut Seksyen 165 Kanun Keseksaan yang boleh dikenakan hukuman penjara maksimum dua tahun atau denda atau kedua-duanya.

Untuk kesemua 144 pertuduhan, Zubairi didakwa sudah menerima sebanyak RM389,390 wang tunai membabitkan lapan individu.
Mahkamah membenarkan tertuduh diikat jamin sebanyak RM48,000 bagi kesemua 144 pertuduhan termasuk 43 pertuduhan yang dikenakan semalam dengan seorang penjamin.
Pendakwaan 101 pertuduhan terhadap Zubairi mengambil masa selama hampir empat jam bermula pukul 9 pagi, ditangguhkan beberapa kali dan selesai pukul 1 tengah hari. Mahkamah menetapkan 31 Mac ini sebagai tarikh sebutan semula kes. – K! ONLINE


Unit Udara Bomba hantar 11 tan makanan untuk Orang Asli
Oleh AIMUNI TUAN LAH

27 Januari 2021, 4:45 pm
GUA MUSANG – Sebanyak 11 tan bekalan makanan dihantar kepada 368 keluarga Orang Asli di dua buah pos pedalaman di sini selepas jalan balak ke kampung itu rosak ketika musim tengkujuh dua bulan lalu.
Bekalan makanan asas seperti beras, minyak masak, tepung gandum dan barangan makanan lain itu dihantar kepada penduduk Orang Asli Pos Bihai dan Pos Belatim pada pukul 11.30 pagi tadi.
Semua bekalan makanan itu dihantar dengan dua buah helikopter Agusta Westland 189 dan Agusta Westland 139 milik Unit Udara Jabatan Bomba dan Penyelamat Malaysia (JBPM) yang berpangkalan di Subang, Selangor.
Pengarah Unit Udara JBPM, Nazili Mahmood berkata, operasi melalui udara itu dilakukan berikutan jalan balak ke kawasan berkenaan rosak dan jambatan runtuh akibat musim tengkujuh sejak dua bulan lalu.
Katanya, JBPM komited untuk membantu masyarakat terutamanya Orang Asli yang memerlukan bantuan di kawasan pedalaman.
“Unit Udara JBPM bersedia untuk beroperasi setiap masa ke seluruh negara bagi melaksanakan misi bantuan di lokasi yang terjejas.

“Kita berharap perkhidmatan udara khususnya kepada Orang Asli dapat mengurangkan kesengsaraan mereka khususnya yang terputus bekalan makanan dan juga perkhidmatan lain yang diperlukan seperti pemindahan perubatan (Medevac),” katanya.
Beliau berkata demikian ketika ditemui pemberita selepas menghantar bekalan makanan sumbangan Jabatan Kemajuan Orang Asli (Jakoa) kepada penduduk Orang Asli di Pos Bihai di sini hari ini.
Hadir sama, Ahli Dewan Undangan Negeri (ADUN) Galas, Mohd. Syahbuddin Hashim dan Timbalan Pengarah Jakoa Kelantan/Terengganu, Roslina Bun. – K! ONLINE


Pemandu lori maut langgar lori balak
Oleh ABDUL RASHID ABDUL RAHMAN

27 Januari 2021, 4:41 pm
TEMERLOH – Seorang lelaki maut selepas lori yang dipandunya dipercayai hilang kawalan dan melanggar bahagian belakang sebuah lori balak di Kilometer 158 Jalan Kuala Lumpur-Kuantan di sini hari ini.
Kejadian kira-kira pukul 6.59 pagi itu menyebabkan mangsa, Sanussi Noor, 40, meninggal dunia di tempat kejadian.
Ketua Polis Daerah, Asisten Komisioner Mohd. Yusri Othman berkata, semasa kejadian treler membawa muatan balak dalam perjalanan daripada Raub ke Mentakab.
“Apabila sampai di tempat kejadian pemandu treler nampak sebuah lori dari arah bertentangan masuk kelaluannya telah bunyikan hon beberapa kali.
“Pemandu treler kemudian telah himpit ke bahu jalan dan lori tersebut telah melanggar ekor treler dan terbabas ke kaki bukit,” katanya di sini hari ini.
Katanya, akibat kejadian pemandu lori meninggal dunia di tempat kejadian manakala kelindan lori mengalami kecederaan di kaki.

Menurutnya kes disiasat mengikut Seksyen 41 (1) Akta Pengangkutan Jalan 1987 dan siasatan masih giat dijalankan.
Katanya, berdasarkan siasatan awal mendapati lori mengalami remuk di bahagian kepala manakala tayar belakang treler pecah. – K! ONLINE


Pemuda UMNO Kuala Terengganu sukarela sanitasi premis
Oleh MOHD AZLI ADLAN

27 Januari 2021, 5:14 pm
KUALA TERENGGANU – Pergerakan Pemuda UMNO Bahagian Kuala Terengganu berganding bahu dengan Skuad Sabil Kuala Terengganu mengambil inisiatif melakukan sanitasi secara percuma di premis-premis tumpuan ramai di bandar raya ini.
Ketua Pemuda UMNO Kuala Terengganu, Armi Irzan Mohd. berkata, kerja sukarela tersebut bertujuan untuk meringankan beban agensi kerajaan yang giat melakukan kerja-kerja nyahkuman di premis berisiko.
“Kami memberi tumpuan terhadap premis tumpuan ramai yang kurang berisiko di bandar raya ini bagi membantu meringankan beban agensi kerajaan seperti Kementerian Kesihatan, Jabatan Bomba dan Penyelamat Malaysia dan pihak berkuasa tempatan.
“Setakat ini, sebanyak 34 premis di sekitar bandar raya ini telah kami sanitasi sejak Isnin lalu,” katanya selepas melakukan sanitasi di Surau Kampung Gong Kapas di sini hari ini.
Hadir sama melakukan kerja-kerja sanitasi berkenaan ialah Ketua UMNO Bahagian Kuala Terengganu, Datuk Wan Hisham Wan Salleh dan Penguasa Sabil Kuala Terengganu, Ahmad Abdul Jabbar Alwai.
Armi Irzan berkata, antara premis kurang berisiko rendah yang telah disantiasi pihaknya setakat ini ialah taman bimbingan kanak-kanak (tabika), surau, masjid, pejabat, sekolah dan taman awam.

Menurut beliau, pihaknya cuma membelanjakan RM1,500 untuk menyediakan peralatan bagi melakukan kerja-kerja sanitasi berkenaan.
“Kami berharap usaha secara sukarela kami ini dapat memberi manfaat dan impak kepada masyarakat setempat dalam menangani penularan Covid-19,” katanya. – K! ONLINE


Peniaga cakoi miliki pistol, peluru, parang dijel 5 tahun
Oleh NUZULSHAM SHAMSUDDIN

27 Januari 2021, 5:49 pm
AMPANG –  Padah memiliki memiliki senjata berbahaya iaitu sepucuk pistol, beberapa butir peluru dan sebilah parang tanpa kebenaran seorang peniaga dihukum penjara lima tahun oleh tiga Mahkamah Sesyen di sini, hari ini.
Hakim Jumirah Marjuki, Norhazani Hamzah dan Azrul Darus menjatuhkan hukuman itu terhadap Kow Peng Han, 39, selepas tertuduh masih mengekalkan pengakuan salah terhadap tiga pertuduhan yang dihadapinya.
Sebelum ini pada 13 Januari lalu, tertuduh telah mengaku salah atas ketiga-tiga pertuduhan tersebut.
Bagi pertuduhan memiliki peluru, Hakim Jumirah menjatuhkan hukuman penjara dua tahun manakala memiliki pistol,  Hakim Azrul mengenakan hukuman penjara lima tahun.
Sementara bagi pertuduhan memiliki parang, Hakim Norhazani menjatuhkan hukuman penjara lima tahun.
Bagaimanapun mahkamah memerintahkan ketiga-tiga hukuman itu berjalan serentak bermula dari tarikh tangkap pada 1 Januari lalu iaitu tertuduh hanya akan menjalani hukuman penjara selama lima tahun.

Mengikut pertuduhan pertama dan kedua tertuduh didakwa memiliki 10 butir peluru 9 milimeter (mm) jenis Luger PMC dan sepucuk pistol model SIG Sauer P224 yang kedua-duanya tanpa kebenaran yang sah.
Kesalahan itu didakwa dilakukan di Simpang Jalan Perdana 2/3A Pandan Perdana pukul 10.45 pagi pada 1 Januari lalu.
Bagi kedua-dua kesalahan itu pertuduhan dikemukakan mengikut Seksyen 8(a) Akta Senjata 1960 yang memperuntukkan penjara maksimum tujuh tahun atau denda maksimum RM10,000 atau kedua-duanya.
Pertuduhan ketiga tertuduh didakwa memiliki senjata berbahaya iaitu sebilah parang panjang berukuran 69 sentimeter pada tempat, waktu dan tarikh yang sama.
Bagi pertuduhan itu, peetuduhan dikemukakan mengikut Seksyen 6(1) Akta Bahan-bahan Kakisan, Letupan dan Senjata Berbahaya 1958 (akta 537) yang memperuntukkan hukuman penjara tidak kurang lima tahun dan maksimum 10 tahun.-K! ONLINE


Geng Habib aktif palsukan slip saringan Covid-19 tumpas
Oleh NUR SHARIEZA ISMAIL

27 Januari 2021, 5:10 pm
SEPANG – Polis berjaya menumpaskan ‘Geng Habib’ yang aktif melakukan sindiket pemalsuan slip saringan Covid-19 dengan penahanan dalang geng terbabit di Bandar Baru Seri Petaling, Selangor, Isnin lalu.
Ketua Polis Daerah Lapangan Terbang Antarabangsa Kuala Lumpur (KLIA), Asisten Komisioner Imran Abd. Rahman berkata, penahanan lelaki warga Pakistan yang berusia 27 tahun itu diperoleh selepas polis membuat beberapa tangkapan berasingan sebelum ini.
Imran berkata, tangkapan awal dibuat ke atas dua lelaki warga Pakistan selepas pegawai perkhidmatan pelanggan Syarikat Penerbangan Emirates mengesan mereka mengemukakan surat pengesahan ujian saringan Covid-19 palsu di kaunter daftar masuk penerbangan pada 20 Januari lalu.
“Suspek yang berusia 37 dan 28 tahun itu ingin berlepas pulang melalui penerbangan Emirates ke Pakistan bagaimanapun terkandas selepas pemeriksaan dan aduan dibuat kepada pihak polis.
“Berdasarkan siasatan lanjut, didapati surat pengesahan ujian saringan Covid-19 dengan keputusan negatif yang dibawa suspek telah dibeli dengan harga RM300 daripada seorang kenalan di Klang,” katanya pada sidang akhbar di sini hari ini.
Imran berkata, bertindak atas maklumat itu, polis telah membuat tangkapan terhadap seorang lelaki warga Pakistan berusia 20-an di sebuah premis pejabat di Telok Gong, Klang.

“Tangkapan kedua kemudian dibuat ke atas seorang lelaki warga Pakistan berusia 33 tahun pada 22 Januari dan hasil soal siasat mendapati suspek berhubung dengan seorang penjual dikenali sebagai Naem di Johor Bahru.
“Pada hari sama, polis teruskan siasatan dan tangkapan ketiga dibuat ke atas seorang lagi lelaki warga Pakistan dan serbuan dibuat di kediaman suspek di Taman Tampoi Indah 2, Johor Bahru sebelum membawa penangkapan kepada dalang sindiket terbabit,” katanya.
Katanya, daripada penahanan kesemua suspek, polis telah merampas wang tunai berjumlah RM13,500, lapan telefon bimbit; dua komputer riba, dua kad ATM dan dua utas gelang.
“Turut dirampas ialah 12 keping slip saringan Covid-19 palsu, empat buku nota dan satu set komputer,” katanya.  – K! ONLINE


AirAsia X kesan mesej penipuan di WhatsApp
Oleh SITI A'ISYAH SUKAIMI

27 Januari 2021, 4:05 pm
SEPANG – AirAsia X mengesan terdapat mesej penipuan melalui aplikasi WhatsApp melibatkan AirAsia X atau syarikat berkaitannya yang meminta penerima membuat bayaran ke dalam akaun dikatakan milik sebuah syarikat pengurusan kredit.
Menerusi kenyataan akhbar AirAsia X, pihaknya memberi amaran kepada orang awam berhubung mesej penipuan tersebut sekali gus supaya mereka berwaspada.
“Kami ingin menjelaskan dan menasihatkan orang awam untuk tidak berkongsi sebarang maklumat sulit kepada sesiapa sahaja melalui sebarang mesej atau panggilan telefon yang mungkin diterima daripada AirAsia X Berhad.
“AirAsia X ingin menekankan, syarikat dan kakitangannya sama sekali tidak mempunyai penglibatan dengan amalan penipuan ini dan tidak pernah melakukan permintaan sedemikian,” katanya di sini hari ini.
Dalam pada itu, AirAsia X menjelaskan, pihaknya tidak berkomunikasi dengan tetamunya melalui mana-mana aplikasi sembang seperti WhatsApp.
“Semua pengumuman rasmi AirAsia X akan diumumkan di laman rasmi kumpulan airasia melalui media sosial dan media massa.

“AirAsia X tidak akan teragak-agak untuk mengambil tindakan undang-undang terhadap individu atau kumpulan yang menggunakan jenama AirAsia X atau airasia untuk melakukan penipuan atau kecurian identiti,” katanya.
Mengulas lanjut, sekiranya terdapat keraguan, orang awam boleh melaporkan penipuan yang disyaki menggunakan jenama AirAsia X dan airasia melalui saluran komunikasi rasmi seperti twitter www.twitter.com/airasia, Instagram www.instagram.com/airasia serta Facebook www.facebook.com/airasia.
Orang ramai diingatkan, AirAsia X tidak akan bertanggungjawab terhadap sebarang tuntutan berikutan penipuan yang tidak melibatkan kakitangan rasmi syarikat. -K!ONLINE


Lima gajah betina ceroboh kebun ditangkap
Oleh YATIMIN ABDULLAH

27 Januari 2021, 3:50 pm
TANAH MERAH – Jabatan Perlindungan Hidupan Liar dan Taman Negera (Perhilitan) Kelantan menangkap lima sekawan gajah betina yang menceroboh kawasan kebun di Kampung Kuala Tiga di sini semalam.
Kumpulan gajah yang membuat kacau sejak November tahun lalu itu ditangkap pada pukul 4.30 petang di kawasan kebun getah berhampiran kampung berkenaan.
Pengarah Perhilitan Kelantan, Ady Ermanty Haniff Mohamed Hanif berkata, operasi pemindahan kumpulan gajah liar itu akan dijalankan dalam masa terdekat.
Menurutnya, Perhilitan Kelantan akan meminta bantuan dari Pusat Konservasi Gajah Kebangsaan Kuala Gandah, Lanchang, Pahang untuk kerja-kerja pemindahan.
“Kelima-ima hidupan liar itu akan dilepaskan ke habitat semula jadi di kawasan Taman Negara.
“Dengan penangkapan lima ekor gajah itu, ia pasti menghilangkan resah penduduk kampung itu termasuk Air Kerla, Bukit Capong dan Air Resom yang turut mendapat ancaman daripada haiwan itu,” katanya dalam satu kenyataan di sini hari ini.

Menurut Ady Ermanty, siasatan awal mendapati, hidupan liar itu datang dari kumpulan gajah yang terdapat di kawasan Hutan Simpan Sokor Taku.
“Gajah-gajah ini dipercayai telah keluar dari hutan simpan berkenaan untuk mencari sumber makanan,” ujarnya. – K! ONLINE


Sindiket PTW kaut lebih RM600,000 dalam 13 hari PKP
Oleh ISKANDAR SHAH MOHAMED

27 Januari 2021, 4:09 pm
SHAH ALAM – Polis Selangor mendedahkan sebanyak 51 kes penipuan pinjaman wang tidak wujud (PTW) dengan kerugian RM617,758 dicatatkan dalam tempoh 13 hari Perintah Kawalan Pergerakan (PKP) bermula 13 Januari lalu.
Ketua Jabatan Siasatan Jenayah Komersial Selangor, Asisten Komisioner Muhammad Yazid Muhammad Yew berkata, jumlah itu menunjukkan peningkatan sebanyak 24 peratus berbanding 41 kes dengan nilai kerugian RM547,686 dalam tempoh sama tahun lalu.
Katanya, sindiket didapati menggunakan pelbagai medium media sosial termasuk Facebook, Instagram dan aplikasi WhatApps dengan membuat tawaran pinjaman dengan kadar yang kompetitif berbanding institusi kewangan berdaftar.
Difahamkan kebanyakan mangsa merupakan para peniaga.
“Mangsa akan diarahkan membuat bayaran wang proses terlebih dahulu sebelum mendapatkan pinjaman yang dipohon.
“Mangsa hanya sedar ditipu selepas mendapati sindiket gagal dihubungi selepas melakukan pembayaran berkenaan,” katanya dalam kenyataan di sini hari ini.

Kata Muhammad Yazid, pihaknya setakat ini berjaya menangkap 14 individu dan menyelesaikan 31 kes PTW.
Sehubungan itu, beliau menasihatkan orang ramai supaya sentiasa berwaspada ketika berurusan membuat pinjaman wang terutama secara dalam talian.
“Semakan perlu dibuat menerusi institusi kewangan berdaftar yang menawarkan pakej pinjaman sebelum melakukan sebarang transaksi kewangan.
“Orang ramai turut boleh membuat semakan menerusi aplikasi SemakMule CCID atau melayari laman sesawang www.cid.rmp.gov.my bagi urusan melibatkan akaun bank dan nombor telefon,” jelasnya. -K! ONLINE


42 banduan dua penjara di Kelantan positif Covid-19
Oleh ROHANA MOHD. NAWI

27 Januari 2021, 3:37 pm
KOTA BHARU – Seramai 42 orang banduan yang menjalani hukuman di dua buah penjara di Kelantan disahkan positif Covid-19 dalam tempoh tiga minggu bermula awal tahun ini.
Pengarah Jabatan Kesihatan Kelantan, Datuk Dr. Zaini Husin berkata, daripada jumlah tersebut, seramai 33 banduan dari penjara Pengkalan Chepa di sini manakala sembilan lagi dari Pusat Pemulihan Akhlak di Machang disahkan positif wabak tersebut.
Katanya, penularan kes Covid-19 dalam penjara dipercayai berpunca dalam kalangan orang kena tahan (OKT) yang ditahan selain daripada ada anggota polis yang turut bergejala.
“Kita sedang berbincang dengan pihak penjara untuk mewujudkan sebuah pusat transit di Batu Jong, Kuala Krai bagi menempatkan OKT sebelum mereka dihantar ke penjara. Pusat itu akan dibuka dalam masa terdekat.
“Buat masa ini, semua banduan yang disahkan positif akan ditempatkan di sebuah tempat khas di penjara yang dipantau oleh pihak hospital dalam usaha untuk mengelakkan penularan wabak Covid-19 dalam kalangan banduan,” katanya.
Beliau berkata demikian kepada pemberita selepas menghadiri Program Tautan Kasih Pusat Kuarantin Rawatan Covid -19 (PKRC) Kelantan, Musaadah Covid-19 di Dewan Jubli Perak di sini hari ini.

Dalam program itu, Pengarah Yayasan Dakwah Islamiah (Yadim) Kelantan, Mahadi Awang turut menyerahkan sumbangan makanan dan kelengkapan solat kepada Jabatan Kesihatan Kelantan.
Mengulas lanjut, menurut Zaini, pusat transit di Batu Jong itu akan menempatkan banduan-banduan sehingga pulih sepenuhnya sebelum dihantar semula ke penjara.
Katanya, Jabatan Kesihatan akan memastikan banduan yang positif bebas sepenuhnya daripada sebarang gejala bagi mengelak jangkitan kepada banduan lain.
Dalam perkembangan lain, ujarnya, tiada kluster baharu Covid-19 dikesan di Kelantan dan hanya kluster sedia ada yang bertambah bilangan pesakit Covid-19. – K! ONLINE


Melaka benarkan 500 jemaah solat di masjid kerajaan
Oleh DIYANATUL ATIQAH ZAKARYA

27 Januari 2021, 3:47 pm
MELAKA – Kerajaan negeri ini membenarkan seramai 500 jemaah menunaikan solat di masjid kerajaan, manakala 250 di masjid kariah serta 75 di surau sepanjang tempoh Perintah Kawalan Pergerakan (PKP) 2.0, berkuatkuasa esok.
Ketua Menteri Melaka, Datuk Seri Sulaiman Md. Ali menerusi satu kenyataan dikeluarkan berkata, keputusan itu dibuat dengan mengambil kira pelaksanaan PKP 2.0 yang dilanjutkan sehingga 2 Februari depan.
Jelasnya, jumlah maksimum jemaah yang dibenarkan itu adalah bagi melaksanakan solat Jumaat dan solat fardu lima waktu mengikut kapasiti masjid atau surau dengan mengekalkan penjarakan fiizkal satu meter.
“Mengambil perhatian terhadap pengumuman kerajaan pada 21 Januari lalu, kerajaan negeri bersetuju memutuskan supaya seramai 500 jemaah dibenarkan menunaikan solat di masjid kerajaan, manakala 250 di masjid kariah serta 75 di surau sepanjang tempoh PKP 2.0.
“Jumlah maksimum dibenarkan adalah berdasarkan kapasiti bangunan masjid dan surau yang biasa digunakan dengan penjarakan fizikal satu meter,”katanya.
Sulaiman bagaimanapun menegaskan, solat di luar bangunan masjid dan surau adalah dilarang sama sekali.

Ujarnya, kuliah maghrib dan bacaan Yaasin serta tahlil pada hari Khamis malam Jumaat adalah dibenarkan dan hendaklah  dilaksanakan dalam tempoh masa yang sesuai.
“Meskipun begitu, penceramah dari luar negeri Melaka adalah tidak dibenarkan dan segala aktivit kuliah serta program selain kuliah Maghrib hendaklah ditangguhkan.
“Jawatankuasa masjid dan surau juga hendaklah memastikan jemaah mematuhi tatacara operasi standard (SOP) Majlis Keselamatan Negara (MKN) seperti pendaftaran jemaah, pemakaian pelitup muka dan menjaga penjarakan fizikal,” katanya.
Tambahnya, mereka yang tidak berpeluang untuk solat Jumaat disarankan menunaikan kewajipan itu di rumah masing-masing. – K! ONLINE


BPN 2.0 dapat dinikmati semua penerima dalam tempoh seminggu
Oleh MOHD. HUSNI MOHD. NOOR

27 Januari 2021, 3:57 pm
PUTRAJAYA – Penerima Bayaran Bantuan Prihatin Nasional 2.0 (BPN 2.0) diminta bersabar kerana Kementerian Kewangan menjangkakan sekurang-kurangnya seminggu diperlukan untuk dikreditkan kepada semua akaun penerima.
Menteri Kewangan, Tengku Datuk Seri Zafrul Tengku Abdul Aziz berkata, fasa kedua BPN 2.0 itu adalah membabitkan bayaran keseluruhan berjumlah RM2.38 bilion.
Beliau berkata, pihaknya akui ramai keliru mengenai bayaran BPN 2.0 yang mula disalurkan ke akaun penerima sejak 21 Januari lalu.
“Mohon bersabar kerana ia satu jumlah yang besar dan memerlukan sekurang-kurangnya seminggu untuk pengkreditan sepenuhnya kepada semua penerima.
“Saya juga ingin berkongsi bahawa bermula 21 hingga 24 Januari lalu, sebanyak 6.4 juta akaun sudah dikreditkan manakala antara 25 hingga 29 Januari ini pula, 3.8 juta akaun sedang atau akan dikreditkan.
“Selain itu, mulai 25 Januari lalu, kira-kira 750,000 penerima yang tiada akaun bank sudah mula membuat tuntutan tunai di cawangan Bank Simpanan Nasional (BSN) di Semenanjung Malaysia bagi penerima B40 dan M40,” katanya menerusi Laporan LAKSANA ke-38 secara maya, hari ini.

Katanya, kerajaan berharap bantuan yang dipercepatkan itu sedikit sebanyak dapat membantu aliran tunai 11.06 juta penerima bujang dan isi rumah di saat Perintah Kawalan Pergerakan (PKP) yang sedang dikuatkuasakan.
Dalam perkembangan lain Tengku Zafrul berkata, Program Subsidi Upah (PSU) 3.0 yang ditambah baik menerusi Pakej Bantuan Perlindungan Ekonomi dan Rakyat Malaysia (PERMAI) perlu dilihat bersama bantuan lain dan tidak patut dilihat secara berasingan.
“Ada yang mengeluh bahawa PSU 3.0 yang ditambah baik menerusi PERMAI tidak mencukupi.
“Saya ingin jelaskan bahawa peruntukan terkini bagi PSU pada 2021 ialah RM3 bilion. Dengan perluasan skop untuk semua syarikat terjejas PKP, PSU 3.0 akan menerima penambahan peruntukan RM500 juta lagi, menjadikan jumlahnya RM1.5 bilion di bawah PERMAI.
“Ini adalah penambahan kepada RM1.5 bilion yang diumumkan semasa Belanjawan 2021. Ini juga bermakna bahawa program PSU yang diperkenalkan oleh kerajaan bagi 2020 dan 2021 secara keseluruhannya bernilai RM20.7 bilion,” katanya.
Katanya, selain RM3 bilion di bawah PSU 2021, kerajaan juga memperuntukkan RM3.7 bilion lagi di bawah program penjanaan pekerjaan di bawah Belanjawan 2021 yang baru dimulakan.
Katanya, ini turut merangkumi program insentif pengambilan pekerja bagi majikan dan perniagaan. – K! ONLINE


Ferrari 430 hangus dijilat api
Oleh MOHD SYALMIZI HAMID

27 Januari 2021, 3:53 pm
SEBERANG PERAI – Sebuah kereta berprestasi tinggi jenis Ferrari 430 hangus dijilat api dalam kebakaran di susur keluar Permatang Pauh, Lebuhraya Butterworth-Kulim di Seberang Jaya di sini hari ini.
Kejadian kira-kira pukul 2 petang itu bagaimanapun tidak membabitkan sebarang kecederaan atau kemalangan jiwa apabila pemandu berjaya menyelamatkan diri.
Jurucakap Jabatan Bomba dan Penyelamat negeri berkata, pihaknya yang tiba di lokasi kejadian mendapati kebakaran telah dipadamkan oleh pasukan bomba sukarela (PBS).
“Kebakaran itu membabitkan sebuah kereta jenis Ferrari 430.
“Ia melibatkan sebahagian besar kereta tersebut yang terbakar dengan anggaran kemusnahan 80 peratus,” katanya kepada pemberita hari ini.
Menurutnya, pasukan dari Balai Bomba dan Penyelamat Perai telah melakukan kerja-kerja ‘overhaul’ sebelum operasi tamat pukul 2.59 petang.

Jurucakap itu berkata, pihaknya bagaimanapun sedang menyiasat punca kejadian. – K! ONLINE


Hamzah dibenarkan keluar wad selepas 17 hari dirawat
Oleh MOHD. HUSNI MOHD. NOOR

27 Januari 2021, 3:42 pm
PUTRAJAYA – Menteri Dalam Negeri, Datuk Seri Hamzah Zainudin akhirnya dibenarkan pulang selepas 14 hari dirawat dan menjalani kuarantin akibat positif Covid-19 di Pusat Perubatan Universiti Malaya (PPUM).
Beliau melahirkan rasa syukur ke hadrat Allah S.W.T kerana dengan izin-Nya dibenarkan pulang ke rumah pada Ahad lalu selepas dimasukkan ke PPUM pada 11 Januari lalu.
“Terima kasih tidak terhingga diucapkan kepada doktor, jururawat serta barisan petugas hadapan yang telah memberikan perkhidmatan
cemerlang dan layanan mesra tidak mengira penat lelah sepanjang tempoh rawatan saya.
“Kepada semua pihak yang telah bertanya khabar, memberikan kata semangat dan mendoakan kesihatan saya, terima kasih saya ucapkan. Keprihatihan anda semua telah memberikan kekuatan kepada saya untuk terus melawan virus Covid-19,” katanya menerusi kenyataan akhbar hari ini.
Katanya, beliau juga menyeru kepada semua rakyat Malaysia untuk terus mematuhi prosedur operasi standard (SOP) yang ditetapkan oleh Kementerian Kesihatan (KKM).
Ketika ini, Menteri Perpaduan Negara, Datuk Halimah Mohamed Sadique dan Timbalan Menteri Komunikasi dan Multimedia, Datuk Zahidi Zainul Abidin masih dirawat di hospital kerana positif Covid-19.

Sebelum ini, Menteri Pembangunan Wanita, Keluarga dan Masyarakat, Datuk Seri Rina Harun dan Menteri di Jabatan Perdana Menteri (Ekonomi), Datuk Seri Mustapa Mohamed turut disahkan positif Covid-19 namun, sudah dibenarkan keluar dari hospital minggu lalu. – K! ONLINE


Siasat institusi kewangan ambil kesempatan- Zahid Hamidi
27 Januari 2021, 4:15 pm
PETALING JAYA- Presiden UMNO, Datuk Seri Ahmad Zahid Hamidi menggesa kerajaan menyiasat laporan institusi kewangan mengambil kesempatan terhadap pelanggan.
Katanya, penangguhan pembayaran pinjaman dijalankan bukan sebagai moratorium tetapi sebenarnya penjadualan semula atau penstrukturan semula pinjaman dengan memberi penundaan pembayaran pinjaman untuk tempoh beberapa bulan tetapi kemudian memanjangkan tempoh pembayaran yang akhirnya memberi keuntungan kepada pihak kreditor.
“Saya menyeru agar pihak Kementerian Kewangan serta Bank Negara dapat mengeluarkan arahan jelas kepada institusi kewangan bagaimana moratorium ini harus dilaksanakan.
“Adalah tidak wajar bagi institusi kewangan mengaut sebarang keuntungan tambahan dalam bentuk apa-apa fi atau caj bunga ke atas baki pinjaman atas apa alasan sekalipun,” katanya dalam satu hantaran di laman Facebook beliau hari ini.
Ujar beliau, sektor perbankan tidak akan mengalami krisis sekiranya perintah perlanjutan moratorium dilaksanakan memandangkan sektor itu masih mengaut keuntungan besar pada tahun lalu.
“Justeru langkah yang paling cepat impaknya bagi mengurangkan bebanan mereka adalah lanjutan moratorium secara automatik dan ia haruslah tidak mengandungi syarat-syarat terselindung, tidak kiralah sama ada kepada peminjam peribadi ataupun perniagaan kecil dan sederhana,” ujarnya.

Terdahulu, tular sepucuk surat yang memaparkan penstrukturan semula dengan kadar faedah yang lebih tinggi dan tempoh pinjaman yang dipanjangkan selepas moratorium diambil untuk pinjaman kenderaan.- K! ONLINE


Memang saya telah bercerai, itu jalan terbaik – Zarina Anjoulie
Oleh MOHAMMAD SHAHEMY AZMI

27 Januari 2021, 3:37 pm
PETALING JAYA – Hanya bertahan selama enam bulan, pelakon sensasi Zarina Anjoulie tiba-tiba mengesahkan sudah bercerai dengan suaminya, Eilyas Azhar.
Menurut Zarina atau lebih dikenali sebagai Anju, rumah tangga yang dibina pada 17 Julai tahun lalu itu berakhir kerana sudah tiada persefahaman antara mereka.
Pelakon Anak Pontianak itu mengesahkan perkara tersebut menerusi sebuah hantaran video dalam Instagramnya selepas menerima banyak pertanyaan daripada pelbagai pihak berhubung status ‘bercerai’ yang dikongsikannya pagi tadi.
“Ya, benar saya telah bercerai. Saya tiada niat pun hendak kecoh. Sebenarnya tidak ada apa-apa perkara buruk pun yang berlaku, cuma saya rasa kami sudah tidak lagi sehaluan.
“Jadi, saya rasa itu (bercerai) adalah pilihan terbaik. Terima kasih pada sesiapa yang menghubungi saya tentang hal ini. Saya rasa sangat terharu,” katanya dalam video tersebut.
Anju bagaimanapun tidak memperincikan lebih lanjut tentang tarikh dan punca berlakunya perceraian tersebut.

Ujar pemilik nama sebenar Zarina Anjoulie Lavocah Mohd. Fahizul itu lagi, perceraian merupakan keputusan terbaik untuk mereka. Kini, dia mahu lebih fokus terhadap keluarganya.
“Sekarang saya akan fokus terhadao kerja, keluarga dan anak saya.
“Sudah bertahun-tahun saya duduk seorang (ibu tunggal). Selepas ini saya akan gunakan masa yang ada untuk bersama keluarga,” katanya.
Terdahulu Anju mencetuskan tanda tanya ramai apabila memberi bayangan tentang status perkahwinan dengan bekas suaminya selepas memuat naik satu hantaran menyatakan rasa syukur dan mengumumkan dirinya telah bercerai dengan lelaki tersebut.
Sebelum ini, Anju pernah mendirikan rumah tangga dengan seorang lelaki berasal dari Brunei pada 2015 tetapi bercerai pada Disember 2016.
Dalam perkahwinan tersebut, mereka dikurniakan seorang cahaya mata lelaki, Awangku Gabriel Martin Ezra yang kini berusia lima tahun. – K! ONLINE


Buruh mengaku curi wang Tabung Haji mangsa ragut
Oleh MUHAMMAD AYMAN GHAFFA

27 Januari 2021, 2:11 pm
KOTA BHARU – Seorang buruh mengaku bersalah di Mahkamah Sesyen di sini hari ini atas 19 pertuduhan memindahkan wang Tabung Haji berjumlah RM79,200 milik mangsa ragut melalui perbankan internet kepada tiga akaun rakannya pada tahun lalu.
Tertuduh, Wan Mohamd Nadzir Wan Zahari, 27, membuat pengakuan itu selepas pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut kesemua pertuduhan, tertuduh didakwa telah melakukan capaian tanpa kuasa untuk melakukan kesalahan curi dengan menggunakan perbankan internet dengan memindahkan wang Tabung Haji berjumlah RM79,200 daripada akaun Nek Hasnah Awang @ Mohamed Ali Rahim, 57.
Wang tersebut dipindahkan kepada tiga akaun Tabung Haji berbeza milik Muhammad Hafiq Zulkifli, 27, Nur Afiqah Mohd. Shah Waliallah, 28 dan Faezah Ibrahim, 22.
Kesalahan itu dilakukan oleh Wan Mohamd Nadzir di Bank Tabung Haji, Pasir Puteh melalui 19 transaksi itu bermula 11 September hingga 6 Oktober tahun lalu.
Tertuduh didakwa mengikut Seksyen 4(1)(a) Akta Jenayah Komputer 1997 dan boleh dihukum di bawah Seksyen 4 (3) akta sama yang memperuntukkan hukuman denda tidak melebihi RM150,000 atau penjara tidak melebihi 10 tahun atau kedua-duanya jika sabit kesalahan.

Pendakwaan dikendalikan oleh Timbalan Pendakwa Raya, Mohd. Faizuan Sulaiman manakala tertuduh tidak diwakili peguam.
Tiada sebarang jaminan dibenarkan kepada tertuduh dan mahkamah menetapkan 1 Februari ini sebagai tarikh untuk menjatuhkan hukuman. – K! ONLINE


Wang RM81,133 guru lesap diperdaya Macau Scam
Oleh MOHD. SHAHRULANOOR ISHAK

27 Januari 2021, 2:34 pm
KUANTAN – Seorang guru di Lipis kerugian RM81,133 selepas diperdaya sindiket Macau Scam ketika kejadian semalam.
Guru perempuan berusia 35 tahun itu dihubungi wanita menyamar sebagai pegawai percukaian dari Lembaga Hasil Dalam Negeri (LHDN) pada Ahad lalu.
Ketua Jabatan Siasatan Jenayah Komersial Pahang, Superintenden Mohd. Wazir Mohd. Yusof berkata, suspek menuntut mangsa membayar tunggakan cukai RM38,600.
“Suspek mendakwa mangsa tidak bayar cukai perniagaan. Mangsa menafikan tidak memiliki perniagaan, namun talian telefon disambungkan kepada beberapa individu berlainan.
“Talian disambung pula kepada lelaki yang memperkenalkan diri sebagai Sarjan Shahrizan Mansor kononnya dari Ibu Pejabat Polis Kontinjen (IPK) Pahang,” tambahnya.
Mohd. Wazir menambah, talian sekali lagi disambung kepada ‘Inspektor Azman’ yang memaklumkan guru itu disiasat kerana terlibat jenayah pengubahan wang haram.

“Suspek menawarkan jalan penyelesaian kes dan meminta mangsa memuat turun aplikasi yang berkaitan maklumat akaun bank.
“Selepas semua maklumat bank dimasukkan ke dalam aplikasi itu, mangsa menyemak nombor telefon yang digunakan suspek melalui aplikasi WhoCall dan mendapati ia adalah scammer,” katanya.
Ujar Mohd. Wazir lagi, mangsa yang panik itu lantas cuba mengakses akaun bank secara dalam talian, namun telah disekat.
Beliau menambah, mangsa kemudian membuat semakan akaun bank melalui khidmat pesanan ringkas (SMS) dan dimaklumkan terdapat transaksi pemindahan wang telah dilakukan.
Mangsa yang menyedari telah ditipu itu tampil membuat laporan di Balai Polis Benta, Lipis semalam dan kes disiasat mengikut Seksyen 420 Kanun Keseksaan.


Rugi hampir RM1 juta ditipu pemanggil 011-23696711
Oleh DIYANATUL ATIQAH ZAKARYA

27 Januari 2021, 2:59 pm
MELAKA – Polis negeri ini mengesan nombor telefon 011-2369 6711 digunakan oleh individu ‘scammer’ yang sehingga kini telah menipu lima mangsa melibatkan kerugian mencecah hampir RM1 juta.
Ketua Jabatan Siasatan Jenayah Komersial Melaka, Superintendan E. Sundra Rajan berkata, terbaharu, polis menerima laporan seorang wanita peniaga lemang kerugian RM96,930 selepas ditipu pemanggil sama yang mengajaknya menyertai pelaburan syarikat perkapalan.
Menurutnya, mangsa berusia 47 tahun itu dihubungi suspek pada Jun 2020 sebelum tertarik dengan pelaburan yang didakwa akan memberikan pulangan keuntungan dalam tempoh 14 hari berdasarkan hasil aktiviti perkapalan dijalankan.
“Mangsa yang berminat dengan pelaburan itu telah memasukkan wang berjumlah RM96,930 ke tiga akaun berbeza bermula 5 Jun 2020 sehingga 25 Januari lalu.
“Kesemua wang tersebut dimasukkan sebagai bayaran modal dan lain-lain caj seperti proses tekan tera (stamping),” katanya ketika dihubungi di sini, hari ini.
Tambahnya, suspek bagaimanapun menyedari dirinya telah ditipu apabila suspek masih menghubunginya dan meminta untuk memasukkan wang.

“Mangsa kemudian telah membuat laporan polis semalam dan kes disiasat mengikut Seksyen 420 Kanun Keseksaan kerana menipu.
“Hasil semakan polis, nombor telefon 011-2369 6711 ini telah terlibat dengan empat laporan lain dan menggunakan modus operandi sama dengan kerugian keseluruhan ditanggung kesemua lima mangsa mencecah RM871,360,” katanya. – K! ONLINE


Percubaan klinikal fasa 3 vaksin Covid-19 akhir bulan ini
Oleh NOR IDAYU BOSRO

27 Januari 2021, 3:32 pm
PUTRAJAYA – Vaksin kajian atau vaksin SARS-CoV-2 yang diterima pada 23 Januari lalu akan dihantar ke semua tapak percubaan secara berperingkat mulai hari ini dengan peserta pertama percubaan klinikal fasa 3 vaksin Covid-19 dijangka bermula akhir Januari atau awal Februari depan.
Kementerian Kesihatan (KKM) berkata, sebanyak sembilan hospital di seluruh negara akan terlibat di bawah penyelarasan Institut Penyelidikan Klinikal (ICR) dengan penglibatan 3,000 sukarelawan yang sihat dan berusia 18 tahun ke atas.
Katanya, sebanyak 50 peratus daripada jumlah sukarelawan itu akan menerima dua dos plasebo iaitu produk kajian yang serupa vaksin kajian tetapi tidak mengandungi antigen SARS-CoV-2 manakala baki 50 peratus lagi akan menerima dua dos vaksin tidak aktif.
“Penerima vaksin kajian atau plasebo akan diberi dua dos dalam tempoh selang 14 hari pada otot lengan atas dan diwajibkan menghadiri enam lawatan dalam tempoh dua bulan dan disusuli selama 13 bulan,” katanya dalam kenyataan di Facebook hari ini.
Untuk rekod, KKM berkata, vaksin tidak aktif biasanya tidak memberi imuniti yang kuat seperti vaksin hidup menyebabkan beberapa dos diperlukan daripada semasa ke semasa untuk membina tindak balas imuniti terhadap penyakit Covid-19.
Katanya, antara contoh vaksin yang menggunakan virus tidak aktif ialah vaksin Hepatitis A, selesema, polio dan rabies.

Tambahnya, vaksin kajian adalah vaksin SARS-CoV-2 menggunakan platform vaksin tidak aktif yang dibuat daripada virus yang telah dimatikan menerusi proses fizikal atau kimia dan tidak berpotensi menyebabkan penyakit. -K! ONLINE


Sirius TV tawar 2 saluran percuma kepada KPM
27 Januari 2021, 2:54 pm
PETALING JAYA- Stesen televisyen satelit berbayar, Sirius TV menawarkan dua saluran percuma kepada Kementerian Pendidikan (KPM) sebagai saluran televisyen pendidikan.
Ketua Pegawai Eksekutif Kumpulan SMART Digital International Sdn Bhd. (SMART), Khairuddin Abdul Rahman berkata, penggunaan kedua-dua saluran itu juga dapat meringankan beban kekurangan peranti seperti telefon pintar dan tablet untuk kegunaan Pengajaran dan Pembelajaran di Rumah (PdPR) yang dihadapi oleh keluarga berpendapatan rendah ketika ini.
“Penangguhan sesi persekolahan disebabkan peningkatan mendadak kes Covid-19 telah memaksa pihak KPM melaksanakan PdPR yang banyak bergantung kepada akses internet dan peranti.
“Melalui penggunaan kedua-dua saluran percuma yang kami tawarkan ini, perlaksanaan program PdPR akan dapat dipertingkatkan lagi keberkesanannya terutamanya di kawasan di mana capaian internet tidak memuaskan,” menurut beliau dalam satu kenyataan hari ini.
Katanya, tawaran dua saluran yang beroperasi 24 jam sehari merupakan tanggungjawab kepada masyarakat.
Jelas beliau, tawaran yang diberikan pihaknya itu selari dengan sokongan Kesatuan Perkhidmatan Perguruan Malaysia (NUTP) terhadap cadangan pengwujudan saluran televisyen pendidikan yang boleh diakses oleh pelajar terutama di kawasan luar bandar.

Stesen Satelit Sirius TV akan dilancarkan secara rasmi pada suku pertama tahun ini dengan mempunyai sehingga 30 saluran yang menawarkan pakej tanpa kontrak dan dengan langganan percuma selama 12 bulan kepada pengguna.-K! ONLINE


Lega terlepas hukuman gantung sampai mati
Oleh KHAIRUL MOHD. ALI

27 Januari 2021, 2:17 pm
JOHOR BAHRU – Empat sekawan terlepas hukuman gantung sampai mati apabila Mahkamah Tinggi di sini hari ini melepaskan dan membebaskan kesemua mereka daripada tuduhan mengedar dadah tiga tahun lalu.
Tertuduh, T. Muniswaran , 47; P. Sugendran, 35; M. Thiyagan, 38, dan S. Arumugan, 35 dilihat tenang selepas Hakim, Datuk Abu Bakar Katar membacakan keputusan itu terhadap kesemua tertuduh.
Abu Bakar dalam penghakimannya berkata, keputusan itu dibuat ekoran pihak pendakwaan gagal membuktikan prima facie diakhir kes pendakwaan.
Pendakwaan telah gagal membuktikan intipati pemilikan dan pengedaran dadah bagi pertuduhan pindaan pertama dan juga pemilikan dadah bagi pertuduhan pembelaan kedua terhadap kesemua tertuduh.
Mengikut tuduhan pindaan pertama, kesemua tertuduh didakwa mengedar dadah jenis methamphetamine seberat 153.34 gram di sebuah rumah di Taman Muhibbah, Saleng, Kulai pada pukul 4.20 pagi, 20 Februari 2017.
Bagi pertuduhan itu, kesemua tertuduh didakwa mengikut Seksyen 39B(A) Akta Dadah Berbahaya 1952 dan boleh dihukum mengikut Seksyen 39B(2) akta yang sama dan dibaca bersama Seksyen 34 Kanun Keseksaan.

Jika sabit kesalahan boleh dijatuhi dihukuman mati.
Manakala bagi pertuduhan pindaan kedua, kesemua tertuduh didakwa mengedar dadah jenis ketamin seberat 3.22 gram di lokasi, waktu dan tarikh sama.
Kesemua tertuduh didakwa mengikut Seksyen 12(2) Akta Dadah Berbahaya 1952 dan boleh dihukum mengikut Seksyen 12(3) akta yang sama dan dibaca bersama Seksyen 34 Kanun Keseksaan.
Jika sabit kesalahan, boleh dihukum denda tidak melebihi RM100,000 atau penjara tidak lebih lima tahun atau kedua-duanya. – K! ONLINE


Pegawai Bomba terima rasuah didakwa
Oleh NOR SHAFAWATI YUP

27 Januari 2021, 2:29 pm
SEREMBAN – Seorang Pegawai Bomba didakwa di Mahkamah Sesyen di sini hari ini atas tuduhan menerima rasuah RM1,800 berkaitan urusan permohonan lesen perniagaan.
Tertuduh, Md. Azli Johar, 44, bagaimanapun mengaku tidak bersalah atas pertuduhan yang dibacakan di hadapan Hakim Madihah Harullah.
Mengikut pertuduhan, Md. Azli yang bertugas sebagai Pegawai Bomba Kanan 1 (KB 24) di Balai Bomba dan Penyelamat Gemencheh, Negeri Sembilan didapati menerima wang tunai RM1,800 daripada seorang individu bagi urusan permohonan lesen perniagaan Damieqa Enterprise yang mana dia mengetahui mempunyai hubungan dengan kerja rasmi tertuduh.
Perbuatan itu dilakukan di sebuah Restoran Al-Baraqah, Pekan Gemencheh, Negeri Sembilan pada pukul 11 pagi, 22 Oktober 2019.
Sehubungan itu, tertuduh didakwa mengikut Seksyen 165 Kanun Keseksaan, yang boleh dihukum penjara maksimum dua tahun atau denda atau kedua-duanya.
Terdahulu, pihak pendakwaan diwakili Timbalan Pendakwa Raya Suruhanjaya Pencegahan Rasuah Malaysia (SPRM), Mohamad Azriff Firdaus Mohamad Ali manakala tertuduh diwakili peguam M.Sivam.

Mahkamah mengarahkan tertuduh diikat jamin RM7,000 dengan seorang penjamin beserta syarat tambahan pasport perlu diserahkan kepada pihak SPRM Negeri Sembilan.
Kes disebut semula 3 Mac 2021. – K! ONLINE


17 MPV Polis kejar kereta bawa dadah bernilai RM50,000
Oleh MOHD SHARKAWI LONDING

27 Januari 2021, 2:25 pm
JOHOR BAHRU – Seorang lelaki disyaki pengedar dadah diberkas polis ketika cuba melarikan diri dalam kejadian di Kilometer 58 Lebuh Raya Utara-Selatan berhampiran susur keluar Tol Simpang Renggam, Kluang dekat sini malam semalam.
Suspek berusia 45 tahun itu ditahan pada pukul 8 malam selepas melarikan diri dengan menaiki kereta Toyota Altis sejauh kira-kira 60 kilometer.
Ketua Polis Daerah Johor Bahru Selatan (JBS) Asisiten Komisioner Mohd. Padzli Mohd. Zain berkata, sebelum kejadian, sepasukan anggota MPV JBS mengesan kenderaan yang dinaiki suspek dalam keadaan mencurigakan di Jalan Lembing, Taman Sri Tebrau di sini.
Menurutnya, anggota polis mengarahkan suspek memberhentikan kereta dipandunya namun suspek bertindak memecut laju kenderaan ke arah Jalan Kasa dan memasuki Lebuh Raya Penyebaran Timur (EDL).
“Pada masa yang sama anggota MPV JBS meminta bantuan sebelum 17 MPV Polis digerakkan bagi menjejaki suspek yang melarikan diri tersebut.
“Suspek berjaya ditahan di Kilometer 58, berhampiran susur keluar Tol Simpang Renggam, Kluang,”katanya dalam satu kenyataan di sini hari ini.

Mohd. Padzli berkata, hasil pemeriksaan ke atas kenderaan itu, polis menemui sejumlah dadah disyaki jenis syabu dan ektasi bernilai kira-kira RM50,000.
Jelasnya, semakan awal mendapati kereta yang digunakan suspek didaftarkan atas nama sebuah syarikat yang menjalankan perniagaan sewa kereta.
Ujarnya, suspek memiliki beberapa rekod jenayah lampau berkaitan dadah.
Suspek ditahan reman selama tujuh hari bermula hari ini sehingga Februari depan untuk membantu siasatan mengikut Seksyen 39B Akta Dadah Berbahaya 1952.-K! ONLINE


Sembilan termasuk tiga wanita asing leka berurut dicekup
Oleh MOHAMAD FAIZAL HASHIM

27 Januari 2021, 2:22 pm
ISKANDAR PUTERI – Sembilan individu termasuk tiga wanita warga asing ditahan dalam Ops Covid-19 dan Ops Noda ketika serbuan di rumah urut dan refleksologi di Taman Bukit Indah, semalam.
Ketua Polis Derah Iskandar Puteri, Asisten Komisioner Dzulkhairi Mukhtar berkata, dalam operasi pada pukul 3.30 petang itu, kesemua suspek yang ditahan berusia lingkungan 22 hingga 49 tahun.
“Dalam serbuan tersebut, polis menahan tiga pelanggan lelaki dan enam wanita merupakan pekerja termasuk seorang juruwang premis berkenaan.
“Tiga daripada enam wanita yang ditahan adalah warga asing iaitu warganegara Indonesia, Vietnam dan Thailand,” katanya dalam kenyataan hari ini.
Dzulkhairi berkata, antara barangan yang dirampas termasuk kunci premis, monitor, jadual pekerja, telefon bimbit, tuala, minyak urut dan wang tunai RM715.
Kes disiasat dibawah seksyen 55B Akta Imigresen 1959/63, seksyen 39, seksyen 6 (1) (c) akta sama dan kompaun atas kesalahan mengikut Peraturan 11(1) Peraturan-Peraturan Pencegahan Dan Pengawalan Penyakit Berjangkit. -K! ONLINE


Terima kasih cikgu – Radzi
Oleh MOHD. HUSNI MOHD. NOOR

27 Januari 2021, 2:42 pm
PUTRAJAYA – Terima kasih, cikgu. Itu penghargaan diberikan Menteri Kanan (Pendidikan), Dr. Radzi Jidin buat seluruh guru di seluruh negara.
Ucapan itu ditujukan Radzi buat guru-guru di seluruh negara yang ketika ini berhempas pulas melengkapkan Pengajaran dan Pembelajaran (PdP) dan Pengajaran dan Pembelajaran di Rumah (PdPR) buat anak murid masing-masing.
Radzi berkata, sama ada secara dalam talian  mahupun di luar talian, kesungguhan guru untuk menyampaikan ilmu kepada anak didik tiada tolok bandingnya.
“Saya ucapkan terima kasih dan setinggi penghargaan kepada ibu bapa atas sokongan yang diberikan kepada guru sepanjang tempoh yang mencabar ini.
“Walau apa pun cabaran, Kementerian Pendidikan (KPM) akan terus berusaha gigih memberikan yang terbaik kepada generasi pewaris negara,” katanya menerusi hantaran di Facebook hari ini.
Radzi turut mengajak semua pihak supaya  bersatu hati melakukan yang terbaik demi masa depan anak-anak.  – K! ONLINE


Segera beri nota PdPR untuk murid tiada peranti
Oleh IVAN AMIRUL

28 Januari 2021, 8:01 pm
KOTA KINABALU – Kerajaan negeri menasihatkan Jabatan Pendidikan negeri segera melaksanakan Pengajaran dan Pembelajaran di Rumah (PdPR) menggunakan modul bercetak bagi murid dan pelajar yang tidak memiliki peranti serta liputan internet.
Menteri Kerajaan Tempatan dan Perumahan negeri, Datuk Masidi Manjun berkata, langkah berkenaan adalah bertujuan memastikan tiada murid dan pelajar di Sabah yang tercicir sepanjang pelaksanaan PdPR.
“Kita menasihatkan Pengarah Pendidikan Negeri supaya melaksanakan pembelajaran seperti yang dilakukan ketika Perintah Kawalan Pergerakan (PKP) dahulu sebagai langkah penyelesaian segera.
“PdPR tetap perlu diteruskan bagi pelajar yang tidak mempunyai peranti dan liputan internet dengan adanya nota pembelajaran bercetak dan disampaikan kepada pelajar,” katanya.
Beliau berkata demikian ketika sidang akhbar perkembangan Covid-19 Sabah malam tadi.
Mengulas lanjut, Masidi berkata, Ketua Menteri, Datuk Seri Hajiji Noor sudah mengarahkan Exco Pendidikan, Datuk Mohd. Ariffin Arif untuk segera berhubung dengan Jabatan Pendidikan negeri bagi menentukan jumlah murid dan pelajar yang layak diberikan bantuan peranti.

Bagaimanapun, menurut Masidi keberkesanan bantuan terbabit tertakluk kepada capaian internet di kawasan masing-masing berikutan bukan semua lokasi sekitar Sabah mempunyai liputan internet yang baik.
Terdahulu, Hajiji sebelum ini menyatakan kesediaan kerajaan negeri untuk menimbangkan bantuan peranti kepada murid dan pelajar dari keluarga kurang berkemampuan di Sabah agar dapat mengikuti PdPR secara dalam talian. – K! ONLINE


KKM kurangkan kesesakan pesakit Covid-19 di hospital
Oleh MOHD. HUSNI MOHD. NOOR

28 Januari 2021, 6:52 pm
PUTRAJAYA – Kementerian Kesihatan (KKM) menjelaskan beberapa langkah penting sudah dilaksanakan bagi mengurangkan kesesakan pesakit-pesakit yang dirawat akibat Covid-19 di fasiliti KKM di Johor.
Menterinya, Datuk Seri Dr. Adham Baba berkata, Jabatan Kesihatan Negeri Johor sudah menubuhkan 10 Pusat Penilaian Covid-19 (CAC COVID-19) di seluruh negeri itu bagi tujuan menilai dan menyaring pesakit positif Covid-19.
Beliau berkata, Klinik Kesihatan Bukit Indah, Johor Bahru juga beroperasi khusus menyaring pesakit positif Covid-19 sejak 10 Januari lalu.
“Selain itu, sebanyak 15 buah hospital swasta di Johor turut menyatakan komitmen menyediakan 206 buah katil di wad dan lapan katil di wad Unit Rawatan Rapi (ICU) untuk pesakit Covid-19 bermula 26 Januari lalu.
“Selain itu, hospital swasta ini juga bersedia menerima rujukan pesakit bukan Covid-19 bagi  mengurangkan kesesakan di hospital kerajaan di Johor,” katanya dalam kenyataan akhbar di sini hari ini.
Adham berkata demikian sebagai reaksi kepada artikel dikeluarkan oleh sebuah akhbar tempatan berbahasa Inggeris, pada 26 Januari lalu bertajuk ‘You Don’t See What We See: A Doctor Tells His Story Of Being Scared As Hell Of Covid-19’.

Katanya, Jabatan Kesihatan Negeri Johor juga akan terus meningkatkan kapasiti katil bagi pesakit Covid-19 di wad umum dan ICU di seluruh hospital kerajaan di seluruh Johor.
Dalam pada itu, Adham berkata, KKM kini sudah bersedia dengan strategi bagi menangani peningkatan kes Covid-19 di seluruh negara termasuk meningkatkan kapasiti katil termasuk penukaran hospital kerajaan kepada hospital Covid-19 dan hospital hibrid Covid-19.
Menurutnya, kementerian juga merancang menambah bilangan Pusat Kuarantin dan Rawatan Covid-19 Berisiko Rendah (PKRC), memperkenalkan pengasingan pesakit di rumah dan pemantauan pesakit di rumah.
“Di samping itu, CAC Covid-19 yang diwujudkan setiap daerah juga akan menilai kesesuaian samada pesakit Covid-19 akan ditempatkan di rumah atau tidak,” katanya. – K! ONLINE


Khidmat OKU buang sampah RM1
Oleh IVAN AMIRUL

28 Januari 2021, 10:02 pm
KOTA KINABALU – Dengan kadar RM1, seorang lelaki orang kurang upaya (OKU) lembam di Taman Putera Jaya, Telipok dekat sini menawarkan perkhidmatan membuang sampah dari rumah ke rumah.
Penduduk taman perumahan berkenaan yang memerlukan perkhidmatan Gideon J Joeplik, 35, hanya perlu menghubungi abang iparnya sebelum lelaki OKU terbabit datang mengutip sampah dan membuang di tempat pembuangan sampah berhampiran.
Gideon ketika ditemui di kediamannya berkata, dia memulakan perkhidmatan itu selepas dicadangkan suami kepada kakaknya kira-kira dua minggu lalu.
“Suami kakak yang mencadangkan saya buat perkhidmatan membuang sampah dengan kadar RM1 untuk setiap satu bakul sampah kerana saya tiada pekerjaan tetap sejak pelaksanaan Perintah Kawalan Pergerakan (PKP) awal tahun lalu.
“Apabila keluarga bersetuju, abang ipar terus membuat hebahan di laman sosial Facebook beliau.
“Sejak itu penduduk mula memanggil saya untuk dapatkan perkhidmatan membuang sampah.

“Saya tidak menyangka usaha ini mendapat sambutan dalam kalangan penduduk setempat,” katanya yang disahkan lemah pembelajaran sejak lahir.
Abang ipar Gideon, Terrance T Suilih, 40, berkata idea membantu Gideon itu selepas melihat adik isterinya berkenaan sering membantu membuang sampah di rumah mereka.
“Saya tanya Gideon samaada dia setuju sekiranya ada jiran lain yang mahu meminta pertolongan membuang sampah dengan bayaran upah dan dia bersetuju.
“Awal hanya hebahkan di laman sosial peribadi saya namun apabila semakin tersebar, ada penduduk memasukkan nombor telefon saya di kumpulan WhatsApp taman perumahan ini agar lebih mudah berinteraksi,” katanya.
Menurut Terrance, walaupun perkhidmatan itu bukan setiap hari diminta oleh penduduk tetapi permintaan sentiasa ada khususnya pada waktu hujung minggu.
“Melihat sambutan positif penduduk ke atas inisiatif diberikan Gideon, saya bercadang untuk dia melakukan perkhidmatan ini menggunakan basikal selain mempunyai baju khas melambangkan usaha dilaksanakannya selain mahu lebih menekankan penggunaan peralatan kebersihan termasuklah sarung tangan,” katanya. – K! ONLINE


Tujuh individu dikompaun main bola
Oleh NOR SHAFAWATI YUP

28 Januari 2021, 8:41 pm
PORT DICKSON – Tindakan tujuh individu yang berkumpul dan bermain bola di Padang Bola Taman PD Utama dekat sini membawa padah apabila kesemua mereka dikompaun oleh pihak polis kerana didapati melanggar arahan Prosedur Operasi Standard (SOP) Perintah Kawalan Pergerakan (PKP).
Ketua Polis Daerah Port Dickson, Superitendan Aidi Sham Mohamed berkata, kesemua individu berusia antara 20 hingga 50 tahun itu merupakan tujuh daripada 10 individu yang dikenakan kompaun dalam operasi selama dua hari bermula semalan oleh Pasukan Task Force Pematuhan SOP PKP Ibu Pejabat Polis Port Dickson.
“Hasil aduan daripada orang awam, pihak polis telah mengeluarkan kompaun terhadap tujuh individu yang didapati ingkar SOP PKP dengan berkumpul dan bermain bola di padang.
“Manakala tiga kompaun lagi dikeluarkan terhadap tiga individu yang ingkar SOP PKP kerana dikatakan keluar untuk membeli rokok semasa ditahan selepas pukul 12 tengah malam di Sekatan Jalanraya (SJR) di hadapan Balai Polis Lukut,” katanya di sini hari ini.
Menurut Aidi Sham, kesemua yang dikenakan kompaun merupakan warga tempatan di Lukut dan Port Dickson.
“Pihak polis mendapati masih terdapat segelintir individu yang masih berdegil dan tidak patuh kepada SOP MKN (PKP) yang telah ditetapkan dan tindakan kompaun telah dikenakan.

“Orang ramai dinasihatkan agar terus mematuhi SOP yang telah ditetapkan kerajaan sepanjang di dalam tempoh PKP yang dikuatkuasakan sehingga 4 Februari 2021,” katanya.
Beliau berkata, Pasukan Task Force Pematuhan SOP akan mengambil tindakan secara berterusan dan agresif demi memastikan masyarakat sentiasa patuh kepada norma baharu agar dapat membendung wabak berbahaya Covid-19 daripada menular khususnya dalam daerah Port Dickson.
“Tawaran kompaun adalah sebanyak RM1,000 bagi setiap satu kesalahan dan hendaklah dijelaskan di Pejabat Kesihatan Port Dickson dalam tempoh 14 hari dari tarikh kompaun dikeluarkan,” kata beliau. – K! ONLINE


Bom lama dijumpai dalam ladang kelapa sawit
Oleh AIMUNI TUAN LAH

28 Januari 2021, 7:04 pm
GUA MUSANG – Sebutir bom lama dipercayai masih aktif ditemui di dalam tanah di kawasan ladang sawit Felda Perasu di sini kelmarin.
Ketua Polis Daerah Gua Musang, Superintendan Sik Choon Foo berkata, bom yang sudah berkarat itu dijumpai oleh seorang penduduk kira-kira pukul 7.48 petang sebelum melaporkan perkara itu kepada pihak polis.
Katanya, sepasukan anggota polis bergegas ke lokasi dan mengesahkan objek yang dijumpai itu merupakan sebutir bom lama.
“Unit Pemusnah Bom (UPB) dari Ibu Pejabat Polis Kontinjen (IPK) Kelantan dipanggil untuk membuat siasatan bom lama itu.
“Pihak UPB itu tiba kira-kira pukul 10 pagi semalam di lokasi tersebut dan mengesahkan ia masih aktif dan perlu dimusnahkan segera,” katanya ketika dihubungi Kosmo! hari ini.
Choon Foo berkata, sehubungan dengan itu, pihak polis sudah menutup kawasan berkenaan dengan memasang pita keselamatan untuk mengelak sebarang kejadian tidak diingini berlaku.

Katanya, pihak UPB juga telah menjalankan siasatan di sekitar 25 meter dari tempat bom itu dijumpai.
“Pihak UPB telah mula menjalankan tugas memusnahkan bom itu pada pukul 12.30 tengah hari tadi.
“Operasi itu selesai sepenuhnya pukul 1.30 petang tanpa sebarang kemalangan jiwa dan kerosakan harta benda berlaku,” katanya.
Menurut Choon Foo, polis mengesahkan ladang tersebut kini selamat untuk orang awam sekiranya masuk ke kawasan itu. – K! ONLINE


Lelaki warga India ditahan miliki 265 karton rokok seludup
Oleh NOR SHAFAWATI YUP

28 Januari 2021, 8:29 pm
PORT DICKSON – Seorang lelaki warga India ditahan selepas disyaki memiliki 265 karton rokok seludup bernilai RM10,000 di Taman Politeknik di sini semalam.
Ketua Polis Daerah Port Dickson, Superitendan Aidi Sham Mohamed berkata, lelaki berusia 35 tahun itu ditahan dalam serbuan oleh sepasukan polis dari Batalion 6 Pasukan Gerakan Am (PGA) di sebuah rumah pada pukul 2.05 petang.
“Dalam serbuan tersebut, pihak polis telah berjaya menahan seorang lelaki warganegara India berumur 35 tahun dan merampas sebanyak 265 karton rokok seludup pelbagai jenama.
“Nilai keseluruhan rampasan rokok tersebut dianggarkan lebih kurang RM10,000,” katanya di sini hari ini.
Menurut Aidi Sham, siasatan mendapati suspek warga asing itu juga didapati tidak memiliki dokumen perjalanan yang sah.
“Suspek telah ditahan reman di Lokap Lukut untuk siasatan lanjut bagi mendapatkan pengesahan Jabatan Imigresen.

“Kes dan barang rampasan telah diserahkan kepada Bahagian Jenayah Ibu Pejabat Polis Daerah Port Dickson untuk siasatan lanjut,” katanya.
Beliau berkata, kes tersebut disiasat mengikut Seksyen 135(1)(d) Akta Kastam 1967 kerana memiliki rokok seludup dan Seksyen 6(1) Akta Imigresen 1959/63. – K! ONLINE


Pasangan gay meraung disebat
Oleh KOSMO!

28 Januari 2021, 9:11 pm
BANDA ACEH – Satu pasangan gay disebat di hadapan khalayak di wilayah Aceh di Indonesia hari ini, kata pegawai undang-undang.
Kedua-dua lelaki itu disebat hampir 80 kali setiap seorang kerana mengadakan hubungan seks sejenis, dilarang di wilayah Aceh mengikut undang-undang Islam.
Pasangan itu yang tidak didedahkan identiti mereka meraung kesakitan dan merayu agar hukuman sebat dihentikan semasa pegawai syariah menyebat bahagian belakang badan mereka dengan kayu rotan.

Lelaki ini meraung ketika menjalani hukuman sebatan kerana menjalin hubungan seks sejenis di Banda Aceh. – AFP

Salah seorang lelaki bersedia disebat di khalayak kerana didapati terlibat dalam hubungan sejenis di Banda Aceh. – AFP

Hukuman itu dihentikan seketika dan kedua-dua lelaki berumur dalam lingkungan 20 tahun dibenarkan meminum air. Hukuman sebat disambung selepas itu.
Ibu kepada salah seorang lelaki itu pengsan sebaik melihat anaknya disebat.
“Penguatkuasaan hukuman syariah Islam adalah muktamad, tidak kira sesiapa, dan walaupun pelancong harus hormat pada norma-norma masyarakat setempat,” kata pegawai ketenteraman awam, Heru Triwijanarko.

Pasangan lelaki itu ditahan pada November tahun lalu di sebuah rumah sewa selepas pemilik tanah menemui mereka dalam keadaan separuh bogel dalam bilik. – AFP

Orang ramai hadir untuk menyaksikan hukuman sebat ke atas salah seorang pelaku hubungan sejenis di Banda Aceh. – AFP

Seorang pegawai perbandaran melihat lelaki (tengah) yang dituduh melakukan hubungan seks sejenis sebelum dia disebat oleh polis syariah di Banda Aceh. – AFP


Polis tahan lelaki mabuk rempuh dua SJR
Oleh IVAN AMIRUL

28 Januari 2021, 9:27 pm
SIPITANG – Polis menahan seorang lelaki yang cuba melarikan diri selepas kereta dipandunya merempuh dua sekatan jalan raya (SJR) Perintah Kawalan Pergerakan (PKP) di Melamam semalam.
Lelaki warga tempatan berusia 36 tahun itu ditahan di tepi jalan Kampung Bangsal, Sindumin kira-kira satu kilometer dari lokasi SJR selepas tayar keretanya pecah.
Ketua Polis Daerah Sipitang, Deputi Superintendan Champin Piuh berkata, sebuah kereta Perodua Kancil dari arah Sipitang menuju ke Tenom merempuh SJR pada kejadian pukul 1.30 tengah hari walaupun terdapat papan halangan polis.
“Suspek telah merempuh SJR pertama dan selang 10 minit selepas itu, dia telah merempuh SJR kedua sebelum bertindak melarikan diri.
“Beberapa peralatan SJR rosak akibat kejadian itu namun tiada seberang kecederaan dialami anggota polis dan Rela yang bertugas ketika itu,” katanya ketika dihubungi hari ini.
Champin berkata, ketika kejadian suspek didapati berada dalam keadaan mabuk dan kes disiasat mengikut Seksyen 307 Kanun Keseksaan kerana cubaan membunuh. – K! ONLINE


494 individu ditahan ingkar SOP
28 Januari 2021, 6:59 pm
PETALING JAYA – Seramai 494 individu ditahan atas kesalahan ingkar arahan prosedur operasi standard (SOP) semalam.
Menteri Kanan (Keselamatan), Datuk Seri Ismail Sabri Yaakob berkata, 464 individu dikompaun manakala 29 lagi direman dan seorang dijamin.
“Antara kesalahan yang direkodkan ialah, tidak memakai pelitup muka (112), tiada penjarakan fizikal (56) serta rentas daerah atau negeri tanpa kebenaran (62).
“Kesalahan lain pula adalah gagal menyediakan peralatan merekod butiran pelanggan (67) dan lain-lain kesalahan (197),” katanya dalam satu sidang akhbar khas di Kementerian Pertahanan hari ini.
Jelasnya, Task Force Operasi Pematuhan yang diketuai oleh Polis Diraja Malaysia (PDRM) telah membuat 61,665 pemeriksaan semalam bagi memantau dan menguatkuasakan pematuhan SOP di seluruh negara.
Dalam pada itu, katanya, Operasi Benteng turut berjaya menahan 21 pendatang asing tanpa izin (PATI) serta merampas dua buah kenderaan darat. – K! ONLINE


Sembilan tokan dadah dicekup ketika meraikan hari jadi
Oleh DIYANATUL ATIQAH ZAKARYA

28 Januari 2021, 7:47 pm
MELAKA – Keseronokan sembilan tokan dadah berpesta meraikan sambutan hari jadi bertukar kecoh apabila kesemua mereka dicekup sepasukan polis dalam serbuan di sebuah apartment di Taman Kota Laksamana, di sini semalam.
Dalam serbuan kira-kira pukul 3 petang, kesemua suspek termasuk seorang wanita yang berusia antara 18 hingga 25 tahun itu ditahan dalam keadaan sedang berkhayal.
Ketua Jabatan Siasatan Jenayah Komersial (JSJK) Melaka, Superintendan E. Sundra Rajan berkata, terdahulu tujuan serbuan itu dilakukan adalah bagi menumpaskan sindiket penipuan pelaburan.
Jelasnya, pemeriksaan oleh sepasukan unit risikan dan operasi JSJK dilokasi bagaimanapun tidak menjumpai sebarang petunjuk berkaitan kegiatan sindiket itu, sebaliknya menemukan tiga plastik lutsinar yang dipercayai mengandungi dadah disyaki jenis ketamin seberat 55 gram.
“Tujuan asal serbuan itu adalah bagi mematahkan sindiket penipuan pelaburan, namun apabila tiba di premis tersebut pasukan kita menjumpai dadah disyaki ketamin yang disorok di bawah katil di sebuah bilik.
“Susulan itu, sembilan individu yang berada di dalam premis dan dipercayai merupakan tokan dadah telah ditahan bagi membantu siasatan,” katanya ketika dihubungi di sini hari ini.

Mengulas lanjut, beliau memberitahu, hasil soal siasat, premis tersebut merupakan sebuah rumah inap yang disewa suspek bagi meraikan hari jadi salah seorang daripada mereka.
“Saringan ujian air kencing kesemua mereka turut didapati positif dadah jenis ketamin.
“Kesemua mereka kini ditahan mengikut Seksyen 39B Akta Dadah Berbahaya 1952 yang boleh membawa hukuman mati jika sabit kesalahan,” katanya.  – K! ONLINE


4,094 kes, 10 kematian
Oleh SITI A'ISYAH SUKAIMI

28 Januari 2021, 5:37 pm
PUTRAJAYA – Sebanyak 4,094 kes baharu dilaporkan hari ini menjadikan jumlah kes positif Covid-19 sebanyak 198,208 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, lapan kes import mendapat jangkitan dari luar negara manakala sebanyak 4,086 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 43,192 kes.
“Terdapat 10 kes kematian turut dilaporkan dan jumlah kes kematian Covid-19 di Malaysia kini sebanyak 717 kes.
“Selain itu, sebanyak 3,281 kes sembuh dicatatkan dan jumlah kumulatif kes sembuh sepenuhnya daripada Covid-19 sebanyak 154,299 kes,” katanya menerusi ciapan pada twitter rasmi beliau di sini hari ini.
Ujarnya, terdapat 303 kes positif sedang dirawat di Unit Rawatan Rapi dengan 118 kes memerlukan bantuan pernafasan. -K!ONLINE


Pasangan jarak jauh dibenarkan rentas negeri kerana sifat perikemanusiaan kerajaan
28 Januari 2021, 6:20 pm
PETALING JAYA – Kebenaran bagi pasangan suami isteri untuk merentas negeri dibuat kerana memgambil kira isu-isu yang terjadi dalam Perintah Kawalan Pergerakan (PKP) sebelum ini terhadap golongan tersebut.
Menteri Kanan (Keselamatan), Datuk Seri Ismail Sabri Yaakob berkata, kerajaan masih bersifat berperikemanusiaan untuk membenarkan golongan perhubungan jarak jauh antara suami dan isteri merentas negeri.
“Jika pada PKP lepas, ada beberapa suami yang tak dapat berjumpa dengan anak bila anak sakit, ada juga kes tiga bulan tidak berjumpa isteri, kita sedia maklum dan memberi peluang kepada mereka pada PKP kali ini.
“Walaubagaimanapun mereka perlu mendapatkan surat kebenaran daripada polis dan tunjukkan bukti perhubungan jarak jauh dan disarankan untuk melakukan ujian calitan,” katanya dalam satu sidang akhbar khas di Kementerian Pertahanan hari ini. – K! ONLINE


Neelofa – PU Riz sebenarnya jadi nak kahwin
Oleh MOHD. HAIKAL ISA

28 Januari 2021, 5:56 pm
PETALING JAYA – Seperti sudah terang lagi bersuluh namun tarikhnya sahaja yang belum dapat dipastikan.
Itu bayangan kepada segala persoalan umum berhubung status hubungan Neelofa dengan kekasihnya PU Riz apabila mengakui ‘dream wedding’ atau impian perkahwinannya musnah dan terpaksa dikorbankan  akibat Perintah Kawalan Pergerakan (PKP).
Bagamanapun selebriti berusia 32 itu percaya, perkara tersebut tidak hanya dilalui oleh dirinya seorang bahkan banyak pasangan lain kesukaran tersendiri akibat penularan Covid-19.
Mengulas tentang perkahwinannya, Neelofa atau nama sebenarnya, Noor Neelofa Mohd. Noor, berkata dia masih berasa ragu-ragu untuk berkongsi tarikh hari bahagia mereka yang sepatutnya dijadualkan berlangsung pada Mac ini.
“Semua pasangan ada ‘dream wedding’, saya percaya ramai yang terpaksa korbankan hal itu sebab situasi sekarang sangat tidak mengizinkan.
“Saya sendiri sudah berbincang juga dengan perancang perkahwinan, disebabkan pandemik dan kes yang masih tidak surut-surut, banyak perkara yang kita kena korbankan. Insya-Allah, kita buat apa yang boleh buat.

“Secara amnya, semua ‘dream wedding’ pasangan bakal suami isteri hancur sebab memang tak boleh buat apa, disebabkan Covid-19,” katanya.
Neelofa berkata demikian pada sidang media secara maya sempena pelancaran aplikasi gaya hidup islamik perdananya, iaitu TheNoor hari ini.
Pertemuan secara dalam talian tersebut sekali gus menjadi medan pertemuan pertama bekas pengacara MeleTOP itu bersama media usai pelbagai kontroversi dan drama perhubungannya dengan Haris Ismail atau dikenali sebagai PU Riz yang heboh diperkatakan sejak hujung Disember tahun lalu. – K! ONLINE


Pejabat MB Kedah ditutup susulan kes Covid-19
Oleh MOHD. RAFIE AZIMI

28 Januari 2021, 6:10 pm
ALOR SETAR – Pejabat Menteri Besar Kedah di Wisma Darul Aman di sini ditutup selama tiga hari bermula Ahad ini hingga 2 Februari depan.
Penutupan itu dipercayai berpunca daripada penularan Covid-19 melibatkan pegawai serta kakitangan yang bertugas di pusat pentadbiran negeri tersebut.
Selain Pejabat Menteri Besar, terdapat dua lagi pejabat yang ditutup di Wisma Darul Aman iaitu Jabatan Integriti dan Tadbir Urus (JITU) Kedah serta Lembaga Sumber Air Negeri Kedah (LSANK).
Penutupan kedua-dua pejabat itu berkuat kuasa hari ini hingga 6 Februari depan.
Laman Facebook rasmi kerajaan negeri dalam satu kenyataan menjelaskan, langkah penutupan pejabat itu merupakan inisiatif bagi memutuskan rantaian jangkitan Covid-19.
“Sebarang aduan atau maklumat hendaklah disalurkan kepada JITU melalui e-mel [email protected].

“Manakala LSANK boleh dihubungi menerusi emel [email protected] serta laman Facebook rasminya,” katanya. – K! ONLINE


Premis perniagaan dibenar operasi sampai 10 malam
28 Januari 2021, 6:43 pm
PETALING JAYA – Kerajaan bersetuju melanjutkan semua operasi perniagaan lain yang telah dibenarkan sebelum ini sehingga pukul 10 malam bermula esok.
Menteri Kanan (Keselamatan), Datuk Seri Ismail Sabri Yaakob berkata, penyeragaman ini bagi memudahkan pihak berkuasa melakukan pemantauan dan penguatkuasaan.
“Antara operasi perniagaan yang terlibat ialah, pasar raya, kedai runcit, kedai serbaneka, farmasi, kedai keperluan harian, kedai makanan haiwan, kedai dobi serta kedai cermin mata dan lain-lain dibenarkan beroperasi sehingga pukul 10 malam.
“Sidang khas semalam juga bersetuju untuk membenarkan sektor perhutanan dan perkayuan serta rantaian yang melibatkan pembalakan dan lain-lain beroperasi seperti biasa bermula esok,” katanya dalam satu sidang akhbar khas di Kementerian Pertahanan hari ini. – K! ONLINE


Ramai guru tersinggung, Sweet Qismina mohon maaf
Oleh KOSMO!

28 Januari 2021, 5:58 pm
PETALING JAYA – Pelakon Sweet Qismina memohon maaf kepada golongan pendidik,m susulan luahan ketidakpuashatian terhadap prosedur pengambilan dan pemulangan buku teks di sebuah sekolah yang dimuat naiknya baru-baru ini.
Permohonan maaf secara terbuka itu ditulis pelakon drama Bidadari Salju itu dalam satu entri Instagramnya semalam.
Menurut Sweet atau nama sebenarnya Farhana Qismina Supandi, 24, permohonan maaf itu dilakukan kerana ramai para guru yang tersinggung dengan penulisannua sebelum ini.
“Kepada cikgu-cikgu, saya memohon maaf sekiranya kapsyen yang saya tulis semalam buat cikgu terasa.
“Saya ada membalas salah satu komen daripada seorang cikgu dan memberitahu saya langsung tidak menyalahkan mana-mana guru,” katanya dalam entri tersebut.
Malah, Sweet turut menyenaraikan dua sebab mengapa dia mencetuskan isu berkenaan dalam media sosial.

“Pertama, saya ada bertanya adakah semua sekolah melakukan prosedur yang sama? Kalau ya, kenapa ada yang kata sekolah mereka tidak ada perkara begitu dan itu ialah satu soalan.
“Kedua, saya tagged Kementerian Pendidikan Malaysia untuk lakukan sesuatu bukannya ditujukan kepda para guru. Isu yang saya bangkitkan ialah untuk golongan yang tidak larat untuk melalui prosedur tersebut,” ujarnya.
Bagaimanapun, dia masih kekal dengan prinsipnya namun tidak terlintas untuk menyalahkan mana-mana guru.
Tambahnya, dia memohon semua pihak dapat memahami keprihatinannya itu.
Bahkah, dia juga tiada niat untuk mencetuskan sebarang isu berkaitan perkara tersebut.
“Saya yakin pihak kementerian pasti ada cara tersendiri untuk mengendalikan hal ini.
“Sekali lagi, saya mohon maaf kepada semua guru yang tersinggung dengan kenyataan saya,” katanya lagi.
Terdahulu, Sweet pernah meluahkan rasa tidak puas hati dengan sistem pengambilan dan pemulangan buku teks di sebuah sekolah.
Sweet juga berasa tidak adil dengan sistem yang diguna pakai kerana hanya membenarkan ibu bapa dan penjaga sahaja yang boleh mengambil dan memulangkan buku teks di sekolah, khususnya di sekolah menengah. – K! ONLINE


Kebenaran rentas negeri atas budi bicara polis
28 Januari 2021, 6:39 pm
PETALING JAYA – Penduduk yang tinggal di daerah sempadan negeri-negeri dibenarkan rentas negeri untuk urusan tertentu atas budi bicara pihak polis.
Menteri Kanan (Keselamatan), Datuk Seri Ismail Sabri Yaakob berkata, mereka dibenarkan rentas negeri namun atas dasar untuk membeli barangan keperluan sahaja.
“Benar rentas negeri tidak dibenarkan tetapi bagi mereka yang tinggal di daerah sempadan negeri ini, mungkin jauh untuk pergi ke bandar berbanding bandar negeri lain.
“Justeru itu, mereka dibenarkan untuk merentas negeri bagi membeli barang keperluan atas budi bicara pihak polis dan kes mereka adalah kes berkecuali,” katanya dalam satu sidang akhbar khas di Kementerian Pertahanan hari ini.
Dalam perkembangan lain, beliau berkata, kerajaan tidak menghalang bagi kawasan perumahan atau pihak pengurusan perumahan untuk mengarahkan orang luar untuk melakukan ujian calitan sebelum memasuki kawasan perumahan mereka.
Selain itu, tambahnya lagi, kerajaan sudah menutup sembilan buah kilang dan 16 premis kerana gagal mematuhi prosedur operasi standard (SOP) dan mempunyai kes aktif Covid-19. – K! ONLINE


Dua lelaki aktif curi motosikal tumpas
Oleh EDDY AQMAL MOHAMED HAMIDI

28 Januari 2021, 6:16 pm
PETALING JAYA – Dua lelaki yang aktif menjalankan kegiatan mencuri motosikal untuk mendapatkan wang membeli dadah akhirnya kecundang selepas kedua-dua mereka berjaya diberkas polis kelmarin.
Ketua Polis Daerah Ampang Jaya, Asisten Komisioner Mohamad Farouk Eshak berkata, kira-kira pukul 2.30 petang Selasa lalu, sepasukan polis dari Balai Polis Ampang telah memerhatikan sebuah motosikal jenis Yamaha 135LC yang disyaki menggunakan nombor pendaftaran palsu.
“Tidak lama kemudian, telah datang seorang lelaki tempatan dalam keadaan mencurigakan yang kemudiannya cuba menghidupkan enjin motosikal tersebut.
“Pihak polis terus melakukan tangkapan ke atas suspek dan semakan yang dilakukan mendapati motosikal berkenaan telah dilaporkan hilang di kawasan Pandan Indah pada 18 Januari lalu,” katanya menerusi satu kenyataan hari ini.
Menurut Mohamad Farouk, hasil soal siasat yang dilakukan ke atas suspek pertama telah membawa kepada penahanan seorang lagi lelaki yang dipercayai merupakan rakan sejenayah melakukan aktiviti curi motosikal.
“Suspek pertama berusia 40 tahun dan mempunyai 24 rekod lampau seperti curi kenderaan, pecah rumah dan dadah serta satu kes dikehendaki di Pahang di bawah Akta Pencegahan Jenayah.

“Suspek kedua pula berusia 24 tahun juga mempunyai sebanyak 24 rekod jenayah lampau melibatkan kes samun, curi serta dadah dan kedua-dua lelaki ini didapati tidak bekerja,” jelas beliau.
Mohamad Farouk berkata, susulan penahan kedua-dua suspek, pihak polis telah berjaya merampas empat buah motosikal iaitu jenis Yamaha 134LC, Demak Matrix Sport serta dua Honda Ex5 di sekitar kawasan Ampang Hilir dan Pandan Dalam Ampang, Selangor.
“Siasatan mendapati kedua-dua suspek mencuri motosikal untuk kegunaan sendiri dan turut menjualnya untuk mendapatkan bekalan dadah. Usaha mengesan motosikal yang dicuri dan pembeli-pembeli motosikal curi masih dijalankan.
“Orang ramai dinasihatkan supaya mendapatkan maklumat yang sahih tentang suatu kenderaan yang dibeli bagi mengelak daripada membeli kenderaan yang dicuri,” ujar beliau.
Tambah Mohamad Farouk, kedua-dua suspek kini direman empat hari sehingga esok dan kes diklasifikasikan di bawah Seksyen 379(A) Kanun Keseksaan kerana mencuri kenderaan serta boleh dipenjara tujuh tahun jika disabitkan kesalahan. – K! ONLINE


Penagih mahu jadi pengedar dicekup polis
Oleh EDDY AQMAL MOHAMED HAMIDI

28 Januari 2021, 5:32 pm
AMPANG JAYA – Kegiatan seorang penagih yang mula menjalankan aktiviti pengedaran dadah secara kecil-kecilan di sekitar ibu negara akhirnya terbantut selepas dia dicekup polis di rumahnya di Taman Maju Jaya di sini semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, tangkapan dilakukan oleh sepasukan polis dari Balai Polis Pandan Indah di rumah tersebut susulan maklumat dan risikan yang dilakukan.
“Suspek merupakan lelaki tempatan berusia 32 tahun dan sewaktu serbuan dilakukan dia sedang berada di kawasan garaj rumahnya dalam keadaan mencurigakan dan pemeriksaan pada badan serta rumah terebut telah menemui beberapa barangan seperti dadah juga barangan tidak sah milik.
“Antara yang dirampas susulan penahanan suspek adalah beberapa unit telefon bimbit berjenama, peralatan seperti pemutar skru, playar dan gerudi, serta beberapa paket plastik lutsinar dan aluminium foil mengandungi bahan disyaki dadah seperti syabu, pil erimin5, pil yaba juga pil ekstasi,” katanya menerusi satu kenyataan hari ini.
Tambah Mohamad Farouk, semakan mendapati, suspek mempunyai tiga rekod jenayah lampau melibatkan kes curi kenderaan, pecah rumah serta khianat dengan api dan lima rekod berkait dadah.
“Modus operandi pengedaran dilakukan suspek adalah secara ‘jualan terus’ dengan membawa barangan salah tersebut berjumpa pelanggan dan dia telah dikesan terlibat dengan penagihan dadah adalah selama 10 tahun manakala mula menjadi pengedar dadah kecil-kecilan di sekitar Kuala Lumpur sejak setahun lalu.

“Siasatan ke atas suspek masih lagi dibuat dan dia kini direman tujuh hari sehingga 3 Februari. Usaha mengesan rakan sejenayah suspek juga sedang diteruskan dan berkemungkinan besar suspek merupakan ahli sindiket dadah yang masih bergiat aktif,” tegas beliau.
Jelas beliau, kes diklasifikasikan di bawah Seksyen 39B Akta Dadah Berbahaya 1957 kerana mengedar dadah dan Seksyen 29(1) Akta Kesalahan Kecil iaitu kerana memiliki barangan secara haram. – K! ONLINE


Pekerja e-hailing pun terjejas PKP
Oleh MOHAMAD NAUFAL MOHAMAD IDRIS

28 Januari 2021, 6:05 pm
SHAH ALAM – Walaupun mendapat kebenaran beroperasi sepanjang Perintah Kawalan Pergerakan (PKP) 2.0 namun pekerja syarikat e-hailing turut terjejas pendapatannya.
Perkara itu diakui Mohd. Azhar Subhi,38, yang menjalankan perkhidmatan kereta e-hailing apabila pendapatannya berkurangan lebih 50 peratus.
Katanya, ini berikutan ramai pengguna bekerja dari rumah seterusnya mengurangkan pelanggan.
“Malah, ada juga hari yang saya tidak dapat penumpang langsung, walaupun memandu dari Shah Alam ke Kuala Lumpur.
“Walaupun tiada penumpang, saya hanya mampu kuatkan semangat untuk bertahan memandangkan ini pekerjaan tetap,” katanya ketika ditemui dalam program Projek Free Meal anjuran MyFundAction di Seksyen 13 di sini hari ini.
Terdahulu, MyFundAction, pertubuhan bukan kerajaan (NGO) mengedarkan sebanyak 300 pek makanan tengah hari kepada pemandu e- hailing dan penghantar makanan dan bungkusan bermotosikal (p-Hailing).

Sementara itu, seorang penghantar p-Hailing, Shahriman Ismail, 24, berkata, lambakan penghantar makanan susulan menjadi kerjaya semakin digemari menyebabkan pendapatan harian menurun kepada RM80 daripada RM250 sebelum ini.
Dia yang bekerja di lapangan itu sejak Januari lalu bagaimanapun melihatnya sebagai satu persaingan sihat.
Sementara itu, Ketua Projek Free Meal, Arisa Azmi berkata, bantuan memberi makanan kepada golongan terbabit adalah yang pertama kali dilakukan kepada mereka bagi berkongsi rezeki.
“Ini semua bagi menghargai sumbangan mereka yang sentiasa berkhidmat terhadap masyarakat tanpa mengira waktu,” jelasnya. -K!ONLINE


Sarjan meninggal dunia ketika jalani tempoh kuarantin Covid-19
Oleh MOHD YUNUS YAKKUB

28 Januari 2021, 4:06 pm
KLANG – Seorang anggota polis berpangkat sarjan meninggal dunia ketika menjalani tempoh kuarantin Covid-19 di rumahnya di Taman Sri Andalas di sini semalam.
Mohd. Arshad Md. Ariffin, 53, yang bertugas di cawangan Pengawal Pengiring (Bahagian Keselamatan Dalam Negeri dan Ketenteraman Awam) Ibu Pejabat Polis Daerah (IPD) Klang Selatan meninggal dunia pukul 9 malam tadi.
Ketua Polis Daerah Klang Selatan, Asisten Komisioner Shamsul Amar Ramli ketika dihubungi mengesahkan kematian anggota polis tersebut.
“Saya sahkan anggota polis ini dalam tempoh kuarantin positif Covid-19 di rumahnya bermula 23 Januari hingga 1 Februari depan,” katanya.
Allahyarham Mohd. Arshad telah berkhidmat selama 31 tahun dengan Polis Diraja Malaysia. -K! ONLINE


MBI sasar Ipoh bandar raya terbersih pada 2023
Oleh ZAKI SALLEH

28 Januari 2021, 4:23 pm
IPOH – Majlis Bandaraya Ipoh (MBI) telah melantik syarikat Majuperak Utilities Management Sdn. Bhd. (MUMSB) bagi melaksanakan perkhidmatan pengurusan sisa pepejal di Zon Meru bermula 1 Januari lalu.
Buat permulaan perkhidmatan berkenaan akan tertumpu di lokaliti tersebut membabitkan dua zon iaitu di Meru dengan 10,649 premis dan 5,696 premis di Manjoi.
Datuk Bandar Ipoh, Datuk Rumaizi Baharin berkata, MBI memulakan perkhidmatan ini di zon Meru diikuti zon Manjoi pada 1 April nanti melibatkan 5,696 premis.
“Saya berharap perkhidmatan yang dijalankan di zon Meru dan zon Manjoi ini akan berjalan lancar sepertimana yang dirancang.
“Justeru, bagi merealisasikan sasaran Ipoh bandar raya terbersih menjelang 2023, maka kerjasama semua pihak adalah amat penting dalam membudayakan amalan kebersihan dan penjagaan alam sekitar secara optimum,” ujarnya.
Beliau berkata demikian semasa berucap pada Mesyuarat Penuh Majlis Bulan Januari di Dewan Mesyuarat MBI di sini semalam.

Mesyuarat berkenaan dihadiri Ahli-Ahli Majlis MBI dan pegawai-pegawai kanan pelbagai jabatan MBI.
Dalam ucapannya, Rumaizi turut memberitahu rancangan MBI untuk melancarkan program penyerahan tong sampah beroda bersaiz 120 liter kepada 20,000 kediaman dan premis di bandar ini secara berperingkat-peringkat bermula Mac nanti.
Menerusi program ini semua premis perniagaan dan perumahan akan menyediakan tong sampah sendiri menjelang tahun 2023.
Dalam pada itu katanya, pihak MBI juga akan menyediakan perkhidmatan kutipan sampah kebun dan pukal dari premis kediaman mulai bulan April ini sebagai inisiatif kepada warga kota.
“Untuk itu MBI akan membeli sebanyak 14 lori terbuka dengan muatan lapan tan yang baru serta melantik seramai 14 pemandu dan 56 orang petugas bagi menjalankan kerja-kerja kutipan sampah kebun dan pukal dari premis kediaman mengikut jadual yang telah ditetapkan.
“Kita juga akan memperuntukkan sebanyak RM3 juta sebagai permulaan bagi meningkatkan tahap infrastruktur dan kemudahan di medan selera dan pasar awam milik MBI di sekitar bandar ini,” ujarnya. -K! ONLINE


Tujuh anggota bomba bantu usung lelaki obesiti
Oleh NOOR HASLIZA NUSI

28 Januari 2021, 4:29 pm
BALIK PULAU – Seramai tujuh anggota bomba membantu membawa turun seorang lelaki obesiti yang mengalami masalah kesihatan dari kediamannya di aras empat, Kondominium Spring Field, Bayan Lepas di sini hari ini.
Pegawai Operasi dari Balai Bomba dan Penyelamat Bayan Baru, Rithuwan Nordi Md. Ashari ketika dihubungi Kosmo! di sini berkata, pihaknya menerima panggilan bantuan daripada pihak hospital kira-kira pukul 1.30 petang dan tiba ke lokasi kejadian kurang 10 minit kemudian.
Menurutnya, operasi mengangkat mangsa berusia 51 tahun itu dijalankan dengan bantuan anggota dari Balai Bomba Bomba dan Penyelamat Seri Balik Pulau.
“Sebaik tiba di kediaman mangsa mendapati dia yang mempunyai berat 150 kilogram itu berada dalam keadaan baring di atas katil dalam biliknya.
“Seramai tujuh anggota membantu mengangkatnya dengan menggunakan alat pengusung atau ‘strecher’ untuk turun ke bawah.
“Operasi membantu membawa turun mangsa mengambil masa kurang 10 minit dan dia kemudiannya diserahkan kepada pihak ambulan yang terlebih dahulu menunggu di aras bawah perumahan itu,”katanya.

Beliau memberitahu, mangsa dibawa ke Hospital Pulau Pinang untuk temujanji dengan doktor berhubung masalah kesihatan lelaki yang dialaminya. – K! ONLINE


Orang Asli hadkan pergerakan keluar,masuk kampung
Oleh AIMUNI TUAN LAH

28 Januari 2021, 4:41 pm
GUA MUSANG – Masyarakat Orang Asli suku kaum Temiar di Pos Bihai di sini mengehadkan pergerakan keluar dan masuk ke kampung bagi mengawal penularan wabak Covid-19 di kampung mereka sejak tiga bulan lalu.
Selain bimbang bahaya wabak itu, masyarakat Orang Asli pedalaman ingin mengekalkan kampung mereka sebagai kawasan hijau yang bebas daripada jangkitan wabak Covid-19 ketika pelaksanaan Perintah Kawalan Pergerakan (PKP).
Penghulu Pos Bihai, Alang Segan berkata, bagi meneruskan kehidupan, mereka hanya bergantung kepada sumber tanaman sara hidup seperti ubi kayu dan sayur-sayuran kampung.
Katanya, selain itu, bagi bekalan makanan kering pula mereka menerima bantuan daripada pihak kerajaan, Jabatan Kemajuan Orang Asli (Jakoa) dan badan bukan kerajaan (NGO).
“Selaku penghulu, saya sering menasihatkan penduduk supaya menjaga diri dan mengikut prosedur operasi standard (SOP) jika mahu keluar ke bandar.
“Saya sendiri sudah tiga bulan tidak keluar ke bandar dan penduduk hanya keluar untuk melakukan urusan penting,” katanya ketika ditemui pemberita di Kampung Tendrik, Pos Bihai di sini hari ini.

Sementara itu, Ahli Dewan Undangan Negeri (ADUN) Galas, Mohd. Syahbuddin Hashim berkata, Orang Asli di kawasan kampung pedalaman juga menyuarakan kebimbangan tentang wabak Covid-19 kepadanya.
Katanya, ada penduduk Orang Asli yang tidak berani keluar ke bandar Gua Musang untuk mengambil wang Bantuan Prihatin Nasional 2.0 (BPN 2.0) selepas Gua Musang dikategorikan sebagai zon merah.
“Mereka bimbang untuk keluar dan takut dengan penguatkuasaan PKP yang dilakukan pihak kerajaan.
“Bagaimanapun, saya sudah memberi nasihat agar mereka mematuhi SOP dan arahan pihak berkuasa supaya tidak dikenakan kompaun ,” katanya. -K! ONLINE


MB Perak kesal larangan kakitangan Kemta masuk premis perniagaan
Oleh WAT KAMAL ABAS

28 Januari 2021, 5:10 pm
TAIPING – Tindakan beberapa premis perniagaan di bandar ini memasang pelekat kenyataan melarang kakitangan Pusat Koreksional Kamunting (Kemta) Taiping di sini masuk ke premis mereka amat dikesali.
Menteri Besar Perak, Datuk Saarani Mohamad berkata, perkara itu berlaku kerana persepsi yang salah terhadap petugas barisan hadapan di Kemta Taiping berikutan kem tahanan tersebut pernah dikenakan Perintah Kawalan Pergerakan Diperketatkan (PKPD) akibat Covid-19.
“Adalah tidak adil masyarakat berkecenderungan untuk berasa takut terhadap petugas di Kemta hanya disebabkan mereka pernah dikuarantin berikutan PKPD yang dilaksanakan di situ sebelum ini.
“Larangan kakitangan Kemta masuk ke premis perniagaan ini adalah satu hukuman yang salah dan penghinaan kepada mereka sebagai petugas barisan hadapan,” katanya pada sidang akhbar ketika melakukan tinjauan di sekatan jalan raya (SJR) di Plaza Tol Changkat Jering di sini hari ini.
Turut hadir Ketua Polis Perak, Datuk Mior Faridalathrash Wahid.
Tambah Saarani, kakitangan Kemta tersebut bukanlah pesakit Covid-19 dan sebahagian daripada mereka telah pun menjalani tempoh kuarantin selama 10 atau 14 hari.

Sehubungan itu beliau menyeru masyarakat setempat terutama di Taiping tidak memberi persepsi salah kepada petugas barisan hadapan termasuk yang bertugas sebagai warden penjara atau petugas pusat kuarantin termasuk di kem tahanan.
“Sudah tentu mereka pun malu, segan kerana dicop sebagai orang yang tidak dialu-alukan, sedangkan mereka perlu keluar untuk membeli barangan keperluan untuk keluarganya,” katanya.
PKPD di Kemta sebelum ini diadakan pada 30 Disember hingga 12 Januari lalu.
Sementara itu, Mior Faridalathrash berkata, Polis Perak akan lebih bertegas dan tidak akan berkompromi dengan mana-mana pihak dalam melaksanakan Perintah Kawalan Pergerakan (PKP) kali kedua di negeri ini ekoran peningkatan statistik Covid-19 di negeri ini. – K! ONLINE


10 peniaga naikkan harga peranti elektronik terima notis
Oleh MOHD AZLI ADLAN

28 Januari 2021, 5:24 pm
KUALA TERENGGANU – Seramai 10 peniaga perkakasan komputer, telekomunikasi dan peranti elektronik di negeri ini telah dikenakan notis kerana disyaki menaikkan harga jualan.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu, Saharuddin Mohd. Kia berkata, pemeriksaan itu dilakukan setelah pihaknya menerima aduan kenaikan harga komputer, komputer riba, mesin pencetak, tablet dan telefon bimbit sejak akhir-akhir ini.
“Ops. Catut 8.0 telah dilaksanakan sejak kelmarin bagi manipulasi harga oleh peniaga susulan pelaksanaan Pengajaran dan Pembelajaran di Rumah (PdPR) sepanjang tempoh Perintah Kawalan Pergerakan (PKP) ini.
“Setakat ini, 10 notis mengikut Akta  Kawalan Harga dan Antipencatutan 2011 telah dikeluarkan kepada peniaga yang didapati telah menaikkan harga perkakasan komputer, telekomunikasi dan peranti elektronik,” katanya di sini semalam.
Saharuddin berkata, notis tersebut dikeluarkan kepada dua peniaga di bandar raya ini, Kemaman dan Besut masing-masing tiga serta Dungun (dua).
Ujar beliau, kesemua peniaga terlibat diberi masa dua hari untuk memberi penjelasan kepada KPDNHEP berhubung kenaikan tersebut.

“Mereka diwajibkan untuk mengemukakan perincian harga jualan dan kos barangan terbabit dalam tempoh tersebut.
“Siasatan lanjut berhubung sama ada berlakunya pengambilan keuntungan berlebihan atau sebaliknya akan dilakukan berdasarkan perincian tersebut,” katanya.
Saharuddin berkata, sekiranya terbukti berlaku unsur pencatutan, peniaga terlibat bakal berhadapan tindakan undang-undamg mengikut Sekyen 14 Akta Kawalan Harga dan Antipencatutan 2011. – K! ONLINE


17 PATI ditahan
28 Januari 2021, 4:36 pm
PETALING JAYA – Seramai 17 pendatang asing tanpa izin (PATI) warga Indonesia ditahan dalam Operasi Benteng di kawasan tanggungjawab Bridged Ketujuh Infantri (7 Bridged) awal pagi tadi.
Pada pukul 10.50 malam semalam, Sistem Pengawasan Maritim Laut Malaysia (SWASLA) mengesan pergerakan bot yang mencurigakan dari arah Pulau Batan ke perairan negara.
Markas Divisyen Ketiga Infantri Malaysia (3 Divisyen) dalam satu kenyataan berkata, Pasukan Quick Reaction Force (QRF) membuat penjejakan dan mengepung kawasan sekitar Batu Layar, Teluk Punggai dan Tanjung Penyusup, Kota Tinggi, Johor.
“Hasil serbuan pasukan QRF bersama anggota Polis Diraja Malaysia (PDRM) Cawangan Khas pada pukul 1.45 pagi tadi telah berjaya menahan 16 PATI dan seorang lagi hasil maklumat pengesanan daripada pasukan Dron Bahagian Staf Perisikan Pertahanan (BSPP).
“Kesemua PATI ditahan tertdiri daripada 13 lelaki dan empat wanita warganegara Indonesia berusia di antara 24 hingga 48 tahun dipercayai memasuki negara melalui jalan yang tidak sah,” jelas kenyataan tersebut di sini hari ini.
Tambah kenyataan itu lagi, nilai rampasan keseluruhan dianggarkan berjumlah RM25,262.14 melibatkan wang tunai pelbagai jenis matawang, jam tangan, barangan kemas serta telefon bimbit.

Jelasnya lagi, kesemua tahanan akan dibawa ke Markas Taktikal Tanjung Sepang untuk menjalani pemeriksaan dan saringan Covid-19 sebelum diserahkan kepada Jabatan Imigresen Malaysia Setia Tropika, Kempas.
“Laporan polis telah dibuat di Balai Polis Bayu Damai.
“Pasukan meneruskan atur gerak pasukan QRF bagi menjejak saki baki PATI di sekitar kawasan tangkapan,” ujarnya. – K! ONLINE


Pelarian Rohingya hilang di kem Indonesia
Oleh KOSMO!

28 Januari 2021, 5:13 pm
JAKARTA – Ratusan etnik Rohingya dilaporkan hilang dari kem pelarian di Indonesia dan dipercayai diseludup masuk ke Malaysia, kata pegawai dan sumber, hari ini.
Hanya 112 pelarian yang masih ada di kem sementara di Lhokseumawe, minggu ini, lapor agensi berita AFP.
Jumlah itu jauh lebih rendah berbanding 400 orang yang tiba di antara bulan Jun dan September tahun lalu.
Setakat ini, pihak berkuasa tempatan dan Pertubuhan Bangsa-Bangsa Bersatu (PBB) tidak dapat mengesahkan lokasi keberadaan pelarian minoriti Muslim dari Myanmar berkenaan.
Kumpulan itu dikhuatiri mengupah ejen pemerdagangan manusia bagi membantu mereka menyeberangi Selat Melaka dan memasuki Malaysia.
“Kami belum tahu ke mana mereka pergi,” kata Ketua Pasukan Petugas Rohingya di Lhokseumawe, Ridwan Jamil.

“Tetapi mereka dipercayai akan melarikan diri jika ada peluang meninggalkan kem pelarian kerana matlamat mereka adalah untuk masuk ke Malaysia,” katanya.
Pada 2017, tindakan keras tentera Myanmar yang digambarkan penyiasat PBB sebagai pembunuhan beramai-ramai, memaksa 750,000 orang Rohingya melarikan diri melintasi sempadan ke Cox’s Bazar, sebuah daerah di pesisir tenggara Bangladesh.
Sejak itu, ribuan pelarian membayar ejen pemerdagangan manusia untuk mengeluarkan mereka dari Bangladesh secara haram.
Menurut agensi PBB, pihaknya telah mengingatkan  pelarian agar tidak meninggalkan kem mereka berikutan banyak risiko yang perlu ditanggung.
“Tetapi mereka tetap melarikan diri walaupun kami berusaha  mengingatkan mereka tentang bahaya dan risiko yang dihadapi andai meninggalkan kem termasuk kesan buruk menggunakan khidmat penyeludup,” kata jurucakap Pesuruhjaya Tinggi Bangsa-Bangsa Bersatu untuk Pelarian (UNHCR), Mitra Suryono.
“Tetapi kita harus ingat bahawa kebanyakan daripada mereka mempunyai saudara di negara seperti Malaysia. Itu mungkin salah satu sebab mengapa mereka ingin meneruskan perjalanan,” tambahnya.
Dalam pada itu, kumpulan hak asasi manusia menyalahkan pemerintah Indonesia yang secara drastik mengurangkan kawalan keselamatan di kawasan kem ketika Rohingya ditempatkan di bawah pengawasan UNHCR bulan lalu.
Walaupun Indonesia tidak terlibat dalam sebarang perjanjian konvensyen antarabangsa berkenaan pelarian, tindakan itu melanggar kewajipan pihak berkuasa untuk melindungi mereka, kata Pengarah Pejabat Amnesty Antarabangsa di Indonesia, Usman Hamid. – AFP


Annuar jangka PRU-15 sebelum 1 Ogos
Oleh MOHD RASDAN AHMAD

28 Januari 2021, 5:16 pm
PETALING JAYA – Menteri Wilayah Persekutuan, Tan Sri Annuar Musa menjangkakan Pilihan Raya Umum Ke-15 (PRU-15) akan berlangsung sebelum 1 Ogos depan atau 60 hari selepas tarikh tersebut.
Sehubungan itu, beliau berkata, semua ahli UMNO perlu memastikan parti berkenaan menenangi PRU-15 atau menjadi sebahagian daripada gabungan parti yang menang.
“Tidak mustahil PRU-15 boleh berlaku sebelum 1 Ogos atau 60 hari selepasnya. Justeru yang paling utama bagi kita ahli UMNO ialah mempastikan UMNO memenangi PRU itu, atau sekurang kurangnya UMNO adalah sebahagian daripada pasukan yang menang.
“Justeru tanggungjawab para nakhoda, adalah mengemudi ke arah kejayaan, bukan ke arah menghancurkan, sementara para juragan terus mendayung, bekerja kuat sepasukan membawa parti ke destinasinya,” katanya dalam satu kenyataan menerusi laman Facebook miliknya hari ini.
Bekas Setiausaha Agung Barisan Nasional (BN) itu juga turut menasihatkan pemimpin-pemimpin UMNO supaya tidak sombong, hasad dengki dan jangan menabur fitnah serta memburuk-burukkan antara satu sama lain.
Katanya, pemimpin UMNO juga perlu mengakui kesilapan dan berkata benar biarpun pahit untuk ditelan atau memberi implikasi negatif kepada parti.

“Jangan sombong, jangan bongkak, jangan hasad, jangan pepat di luar rencung di dalam…jangan depan lain, belakang lain. Berkata benar, berterus terang serta sabar bila difitnah.
“Insya-Allah kebenaran dan kemenangan menanti di hadapan. Apa yang penting, UMNO selamat, kekal diyakini dan disayangi rakyat,” katanya. – K! ONLINE


Penghantar makanan diguna hantar dadah
Oleh MOHD RASDAN AHMAD

28 Januari 2021, 4:44 pm
PETALING JAYA – Polis Di Raja Malaysia (PDRM) telah mengesan sindiket pengedaran dadah yang kini kembali aktif menggunakan penunggang khidmat penghantar makanan bagi menghantar bahan terlarang tersebut kepada pelanggan mereka semasa pelaksanaan Perintah Kawalan Pergerakan (PKP) ketika ini.
PDRM melalui Jabatan Siasatan Jenayah Narkotik (JSJN) Bukit Aman melalui satu kenyataan hari ini berkata, kini pihaknya mengambil tindakan proaktif dengan menempatkan anggotanya di sekatan jalan raya (SJR) ketika pelaksanaan PKP bagi mengesan mana-mana penghantar makanan yang terbabit dengan kegiatan pengedaran dadah.
“Pihak polis berbuat demikian selepas mendapati khidmat penghantar makanan sekali lagi digunakan oleh sindiket tertentu bagi mengaburi mata pihak berkuasa untuk menghantar bekalan kepada pelanggan mereka semasa pelaksanaan PKP.
“Jika orang ramai mempunyai sebarang maklumat tentang pengedaran dadah, sila hantarkan whatsapp ke HOTLINE JSJN di talian 012-2087222 (beroperasi 24 jam). Identiti pemberi maklumat akan dirahsiakan,” jelas kenyataan tersebut hari ini.
Terdahulu polis mendedahkan, kebanyakan kes dadah dihantar pekerja penghantar disorok dalam bungkusan barangan lain termasuk bungkusan makanan dan kotak permainan kanak-kanak. – K! ONLINE


Saya hampir mati sebab Covid – Azizan Osman
Oleh AHMAD SHAHERMAN SHAMSURI

28 Januari 2021, 3:42 pm
PETALING JAYA – Pakar motivasi dan penceramah, Datuk Azizan Osman mengesahkan bahawa dirinya telah dijangkiti Covid-19 baru-baru ini.
Menerusi perkongsian di Facebook, Azizan berkata, beliau dijangkiti wabak itu selepas menjadi kontak rapat dengan seorang pesakit yang sama pada 7 Januari lalu.
Menurutnya, selain beliau, 31 ahli keluarganya lain turut dijangkiti wabak tersebut dan paling menyedihkan apabila ibu mertuanya menjadi salah seorang yang meninggal dunia disebabkan pandemik itu.
Dalam perkongsian itu juga, beliau menyatakan bahawa dirinya hampir maut pada 15 Januari 2021 apabila mengalami sesak nafas yang teruk dan doktor memaklumkan peluang untuknya hidup tipis.
Namun katanya, berkat doa dan kuasa Allah Maha Esa, beliau dapat melalui fasa tersebut dan kini beransur pulih.
“Tak mudah untuk saya kongsikan betapa sedih, perit dan ngeri pada waktu itu. Tetapi sangat penting untuk saya kongsikan sebagai seorang mentor, saya nak anda tahu proses ini.

“Masa itulah saat penentu untuk pergi atau kekal, awak tak boleh bernafas, tak boleh tarik tak boleh hembus hanya gunakan mesin untuk terus bertahan dan melawan dengan otak, emosi dan diri,” katanya di Facebook hari ini.
Azizan yang juga pengasas syarikat RichWorks International itu berkata, beliau hampir menitiskan air mata ketika berkongsi perkara ini, namun sokongan ahli keluarga dan rakan-rakan membuatkannya lebih tabah.
“Kamu mahu hidup? Kamu mahu lawan? Itulah saatnya, Insya-Allah, ini masanya untuk saya betulkan segalanya. Peluang kedua ini bukan sekadar suka-suka. – K! ONLINE


Tiga lelaki ditahan selepas video suspek pecah rumah tular
Oleh MOHD. RAFIE AZIMI

28 Januari 2021, 4:00 pm
ALOR SETAR – Polis bertindak menahan tiga lelaki selepas video salah seorang daripada mereka yang didakwa kaki pecah rumah tular di Facebook pada semalam.
Ketiga-tiga suspek berusia lingkungan 30-an hingga 40-an itu ditahan di sekitar Jalan Datuk Kumbar di sini kira-kira pukul 11.15 malam semalam.
Ketua Polis Daerah Kota Setar, Asisten Komisioner Ahmad Shukri Mat Akhir berkata, hantaran mengenai salah seorang suspek itu dibuat di Facebook Penduduk Kuala Kedah.
“Kita bertindak menahan tiga lelaki yang mana salah seorang daripada mereka merupakan individu ditularkan sebagai suspek kes pecah rumah.
“Dalam penahanan itu, kita turut merampas sebungkus plastik mengandungi daun ketum,” katanya di sini hari ini.
Pada semalam, tular satu klip video di laman Facebook Penduduk Kuala Kedah (Original) memaparkan seorang lelaki berada dalam keadaan panik setelah tindakannya mengambil barang dari rumah penduduk setempat dipersoalkan sambil dirakam individu lain.

Dalam nada kasar, lelaki terbabit meminta supaya dirinya tidak dirakam selain meminta perakam video tersebut tidak masuk campur dalam hal itu.
Menurut Ahmad Shukri, ketiga-tiga suspek didapati mempunyai pelbagai rekod kesalahan jenayah dan dadah serta positif dadah jenis methamphetamine. – K! ONLINE